text:
Kgaolo 23: Ditoro tša Farao
GO ILE gwa feta nywaga e mebedi Josefa a sa le kgolegong. Motšheladino yola o be a se a mo gopola. Bošegong bjo bongwe, Farao o ile a lora ditoro tše pedi tše di makatšago gomme a rata go tseba seo di se bolelago. Na o a mmona ge a robetše mo seswantšhong? Mesong e latelago, Farao o ile a bitša banna ba gagwe ba bohlale gomme a ba botša dilo tšeo a di lorilego. Eupša ba ile ba palelwa ke go mmotša seo se bolelwago ke ditoro tša gagwe.
Mo nakong ye motšheladino o ile a gopola Josefa. O ile a re go Farao: ‘Ge ke be ke le kgolegong, go be go na le motho yo a itšego yo a bego a kgona go hlatholla ditoro.’ Farao o ile a laela gore Josefa a ntšhwe kgolegong ka yona nako yeo.
Farao a botša Josefa ditoro tša gagwe a re: ‘Ke bone dikgomo tše šupago tše dibotse tša go nona. Ka morago ka bona dikgomo tše dingwe tše šupago tša go befa e bile di otile kudu. Ke moka dikgomo tšela tša go ota tša ja tšela tša go nona.
‘Torong ya ka ya bobedi ke bone diako tše šupago tše di tletšego tša korong e budulego di etšwa lehlakeng letee. Ka morago ga moo ka bona le diako tše disesane tše šupago tša korong tša go omelela. Ke moka diako tšeo tše disesane tša metša diako tšela tše šupago tše dibotse.’
Josefa a re go Farao: ‘Ditoro tše tše pedi di na le tlhathollo e tee. Dikgomo tše šupago tša go nona le diako tše šupago tša korong tše di tletšego di bolela nywaga e šupago gomme dikgomo tše šupago tša go ota le diako tše šupago tša korong tše di omeletšego di bolela nywaga e mengwe e šupago. Go tla ba le nywaga e šupago yeo ka yona go tlago go mela dijo tše dintši kudu Egipita. Ka morago ga moo go tla ba le nywaga e mengwe e šupago ya tlala.’
Bjale Josefa a re go Farao: ‘Kgetha monna yo bohlale gomme o mmee gore a okamele modiro wa go kgoboketša dijo nywageng e šupago ya mokhora. Ka go re’alo batho ba ka se bolawe ke tlala nywageng e šupago ya tlala yeo e tlago go latela.’
Farao a rata kgopolo yeo. A kgetha Josefa gore a kgoboketše dijo gomme a di boloke. Josefa o ile a latela Farao ka go ba maemong a phagamego kudu Egipita.
Ka morago ga nywaga e seswai, nakong ya tlala, Josefa o ile a bona banna ba bangwe ba etla. Na o a tseba gore e be e le bomang? E be e le bomogolwagwe ba 10. Tatago bona e lego Jakobo o be a ba romile Egipita ka gobane ba be ba felelwa ke dijo kua Kanana. Josefa o ile a tseba bana babo, eupša bona ba se ke ba mo tseba. Na o a tseba gore ke ka baka la’ng ba sa ka ba mo tseba? Ke ka gobane Josefa o be a godile e bile a apere diaparo tša mohuta o mongwe.
Josefa o ile a gopola gore ge e be e sa le mošemane o ile a lora bana babo ba etla gomme ba mo khunamela. Akere o a gopola o bala ka seo. Ka gona Josefa a lemoga gore ke Modimo yo a mo rometšego Egipita gomme e le ka lebaka le lebotse. O nagana gore Josefa o tla dira’ng? Anke re bone.
Genesi 41:1-57; 42:1-8; 50:20.
Dipotšišo
- Bošegong bjo bongwe Farao o ile a diragalelwa ke eng?
- Ke ka baka la’ng mafelelong motšheladino wa Farao a ile a gopola Josefa?
- Go etša ge go bontšhitšwe mo seswantšhong, Farao o ile a lora ditoro dife tše pedi?
- Josefa o ile a re ditoro tšeo di bolela’ng?
- Go tlile bjang gore Josefa a latele Farao ka go ba maemong a phagamego kudu Egipita?
- Ke ka baka la’ng bana babo Josefa ba ile ba tla Egipita, gona ke ka baka la’ng ba sa ka ba mo tseba?
- Josefa o ile a gopola toro efe, gona e ile ya mo thuša go lemoga eng?
Dipotšišo tša tlaleletšo
- Bala Genesi 41:1-57.
Josefa o ile a godiša Jehofa bjang, gomme Bakriste lehono ba ka ekiša bjang mohlala wa gagwe? (Gen. 41:16, 25, 28; Mat. 5:16; 1 Pet. 2:12)
Nywaga ya mokhora Egipita yeo e ilego ya latelwa ke nywaga ya tlala e bontšha bjang phapano e kgolo magareng ga dijo tša moya tšeo di thabelwago ke batho ba Jehofa lehono le tlala ya moya yeo e swerego bao ba lego madumeding a maaka? (Gen. 41:29, 30; Amose 8:11, 12)
- Bala Genesi 42:1-8 le 50:20.
Na ke phošo gore barapedi ba Jehofa ba khunamele motho yo a itšego e le ge ba mo godiša le go mo hlompha ka baka la maemo a gagwe, ge e ba go dira bjalo e le setšo sa lefelong leo? (Gen. 42:6)


c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 50:1-11
50 Se ke seo Jehofa a se boletšego a re: “Ka gona, lengwalo la bohlatse+ la tlhalo la mmago lena yo ke mo lelekilego le kae?+ Goba ke ofe wa baadimiši ba ka yo ke mo rekišeditšego lena?+ Bonang! Ke ka baka la melato ya lena+ le rekišitšwego gomme mmago lena o lelekilwe ka baka la dikarogo tša lena.+2 Ke ka baka la’ng ge ke be ke etla go be go se na motho?+ Ke ka baka la’ng ge ke be ke bitša go be go se yo a arabago?+ Na ruri seatla sa ka ke se sekopana mo se ka se kego sa lopolla+ goba na ga ke na matla a go hlakodiša? Bonang! Ke gopiša+ lewatle+ ka kgalemelo ya ka; ke dira dinoka lešoka.+ Dihlapi tša tšona di nkgišwa ke go se be gona ga meetse gomme di hwa ka baka la lenyora.+3 Ke apeša magodimo ka leswiswi,+ ka a khurumetša ka mokotla.”+4 Mmuši Morena Jehofa o nneile leleme la ba ba rutilwego,+ e le gore nka tseba go araba yo a lapilego ka lentšu.+ O mphafoša mesong e mengwe le e mengwe; o phafoša tsebe ya ka gore e kwe go swana le bao ba rutilwego.+5 Mmuši Morena Jehofa o thibolotše tsebe ya ka, ge e le nna ke be ke sa rabele.+ Ga se ka ngangabala.+6 Ke neile baotli mokokotlo wa ka, bao ba hlothago ditedu ka ba nea marama a ka.+ Ga se ka uta sefahlego sa ka ge ba nthoga le ge ba ntshwela ka mare.+7 Eupša Mmuši Morena Jehofa o tla nthuša.+ Ke ka baka leo nka se kego ka ikwa ke kokobeditšwe. Ke ka baka leo ke thatafišitšego sefahlego sa ka go etša legakabje, gomme ke tseba gore nka se hlabje ke dihlong.+8 Yo a mpolelago ke lokile o kgauswi.+ Ke mang yo a ka mphegišago? Anke nna le yena re eme.+ Ke mang e lego moganetši wa ka tshekong?+ Anke a tle go nna.+9 Bonang! Mmuši Morena Jehofa o tla nthuša. Ke mang yo a ka rego ke yo kgopo?+ Bonang! Ka moka ga bona ba tla onala go etša kobo.+ Ba tla jewa ke tshwele ya ba fetša.+10 Ke mang yoo gare ga lena a boifago+ Jehofa, yo a theetšago lentšu la mohlanka+ wa gagwe, yo a sepetšego leswiswing+ e bile go be go se na seetša go yena? Anke a bote leina la Jehofa,+ a ithekge ka Modimo wa gagwe.+11 “Bonang! Lena bohle bao le gotetšago mollo, bao le thuntšhago ditlhase, sepelang seetšeng sa mollo wa lena le gare ga ditlhase tšeo le di thuntšhago. Se le tla se hwetšago seatleng sa ka se se: Le tla robala le ekwa bohloko bjo bogolo.+

robotstxt: allowed

filter: keep


text:
GEORGIA | 1991-1997
Badiši Bao ba Nago le Lerato ba Tlwaetša ba Bangwe
Mathomong a bo-1990, diphuthego tše dintši tša Georgia di be di etelelwa pele ke mogolo o tee goba mohlanka wa bodiredi. Gantši diphuthego di be di bopša ke dihlopha tše di fapafapanego tšeo di bego di itshwarela diboka tša tšona. Lebaka ke gore bagoeledi ba ba be ba dula kgole le kgole tšhemong e kgolo kudu yeo e bego e bopša ke ditoropo tše mmalwa goba metsana.
Joni Shalamberidze le Pavle Abdushelishvili, bao ba kilego ba šoma ditšhemong tšeo di lego kgole, ba ile ba kgopelwa gore ba yo thuša phuthego ya motseng wa Telavi, tikologong ya Kakheti. Phuthego ya moo e be e na le bagoeledi ba 300, eupša go se na mogolo le o tee. E be e bopša ke dihlopha tše 13 tšeo di bego di kopanela mafelong a fapafapanego.
Go se go ye kae, Joni le Pavle ba ile ba bona selo seo se bego se šitiša bana babo rena ba moo go tia tumelong. Joni o re: “Bana babo rena ba bantši ba be ba na le dipolase le mašemo a diterebe. Ka ge go tlwaelegile gore batho ba magaeng ba thušane le baagišani ba bona mašemong, bana babo rena ba be ba fetša nako e ntši kudu ba phela le batho ba lefase.”—1 Bakor. 15:33.
Joni le Pavle ba ile ba šišinya gore bana babo rena ba kgopele Dihlatsegotee le bona go ba thuša mašemong a bona. Se se be se tla ba thuša gore ba tiiše segwera sa bona ge ba le gare ba šoma. (Mmo. 4:9, 10) Joni o re: “Bana babo rena ka phuthegong ba ile ba thoma go ratana kudu.” Ge Joni le Pavle ba be ba tloga Kakheti ka morago ga mengwaga e meraro, go be go šetše go na le bagolo ba 5 le bahlanka ba bodiredi ba 12.
Diboka di Thuša go Kaonefatša Bokgoni bja go Bolela Tšhemong
Ka ge modiro wa rena o be o thibetšwe go fihlela mathomong a bo-1990, bana babo rena ba be ba bokana ka dihlotswana gore ba sware Thuto ya Puku ya Phuthego le Thuto ya Morokami feela. Gaešita le ge diboka tše di be di ba matlafatša, di be di sa ba tlwaetše go bolela ditaba tše dibotse tšhemong.
Dilo di ile tša fetoga ge mmušo wa Makomanisi o be o ewa. Mokgatlo wa Jehofa o ile wa laela diphuthego gore di sware Sekolo sa Bodiredi sa Pušo ya Modimo le Seboka sa Tirelo beke le beke.
Naili Khutsishvili le sesi wa gagwe e lego Lali Alekperova ba gopola dilo tše di kgahlišago ka diboka tšeo. Lali o gopola ka gore: “Diboka tšeo di be di kgahliša kudu. Ka moka ga rena re be re thabišwa ke gore ga bjale dikgaetšedi le tšona di be di newa dikabelo lenaneong.”
Naili o re: “Pontšhong e nngwe, mong wa ntlo o be a bala kuranta a le sethaleng, gomme a kwa motho a kokota mojako. Ka morago ga go botša motho yoo gore a tsene, dikgaetšedi tše pedi di ile tša tsena ka mojako o mogolo gomme tša leba sethaleng.” Lali o oketša ka gore: “Le ge diboka tšeo di be di se tša tlwaelega, di ile tša re thuša go kaonefatša bokgoni bja rena bja go bolela tšhemong.”
Go Nyakega ga Dijo tše Dintši tša Moya
Ka mengwaga e mentši, bana babo rena ba sego kae ba be ba dira dikopi tša dikgatišo tša rena ka metšhene ya go kopolla ya letsogo magaeng a bona. Ka ge batho ba bantši ba be ba nyaka dikgatišo tša rena, bana babo rena ba ile ba kgopela thušo dikhamphaning tša go gatiša gore di ba phrinthele dimakasine tša rena ka tšhelete ya tlase.
Bana babo rena ba be ba diriša bokgoni ge ba lokišeletša kopi yeo e bego e tlo dirišetšwa go phrintha tše dingwe. Ba be ba thaepa mongwalo wa Segeorgia ka bothakga gore makasine wa Segeorgia o swane le wa Seisemane. Ka morago ga moo, bana babo rena ba be ba sega diswantšho tša makasineng wa Seisemane gomme ba di kgomaretša matlakaleng ao ba thaepilego go wona. Ke moka, ba be ba sega ditlhaka tše di botsana tša Segeorgia dikuranteng gomme ba di kgomaretša letlakaleng la ka ntle la makasine wa Segeorgia. Ge ba feditše, ba be ba tšea kopi yeo ya makasine gomme ba e romela motšheneng gore go yo phrinthwa dikopi tše dingwe!
Ka morago ga gore go be le dikhomphutha, bana babo rena ba babedi ba bafsa, e lego Levani Kopaliani le Leri Mirzashvili, ba ile ba ya diklaseng tša go ithuta go šomiša khomphutha. Leri o gopola ka gore: “Re be re sa tsebe selo ka dikhomphutha, e bile ka dinako tše dingwe dilo di be di sa sepele gabotse. Eupša ka thušo ya Jehofa, go se go ye kae re ile ra kgona go thaepa le go itsenyetša diswantšho dimakasineng tša rena.”
Go sa šetšwe mathata ao, diphuthego tša nageng ka moka ya Georgia di ile tša thoma go hwetša dimakasine tšeo di phrinthilwego nageng yeo tšeo di nago le diswantšho tša mebalabala. Eupša ge nako e dutše e eya, batho ba bantši kudu ba ile ba thoma go nyaka dikgatišo tša rena. Go sa dutše go le bjalo, mokgatlo wa Jehofa o ile wa nea bahlanka ba Jehofa ba Georgia tlhahlo e lerato.
Nako ya Diphetogo
Kopano ya ditšhabatšhaba ya 1992 kua St. Petersburg, Russia, e ile ya nea bana babo rena ba Georgia sebaka sa gore ba kopane le baemedi bao ba bego ba etšwa lekaleng la Jeremane. Genadi Gudadze o hlalosa ka gore: “[Bana babo rena bao] ba ile ba re hlalosetša kamoo modiro wa go fetolela o dirwago ka gona. Ba ile ba re botša gore ge nako e dutše e eya, go tlo romelwa batho Georgia gore ba tlo re ruta tsela ya go fetolela.”
Go be go le thata kudu go phrintha dikgatišo tša rena ka Segeorgia. Ka ge leleme le le na le ditlhaka tša moswananoši, lenaneo la mokgatlo wa Jehofa la khomphutha leo le bitšwago Multilanguage Electronic Publishing System (MEPS) le be le se na ditlhaka tšeo. Ka baka leo, bana babo rena ba ile ba swanelwa ke go hlama ditlhaka tše dingwe gore ba kgone go phrintha dikgatišo ka Segeorgia.
Nakong e fetilego, mafelelong a bo-1970, lapa la ga Datikashvili, leo le bego le etšwa Georgia, le be le hudugetše United States. Ka moragonyana, ngwana yo mongwe lapeng leo e lego Marina, o ile a ithuta therešo. O ile a thuša kudu ge bana babo rena kua Bethele ya Brooklyn ba be ba hlama ditlhaka tša Segeorgia tšeo ba bego ba tla di tsenya lenaneong la khomphutha la MEPS. Go se go ye kae, lekala la Jeremane le ile la gatiša dipampišana tše sego kae tša Segeorgia le poroutšha ya ‘Bonang, Dilo ka Moka ke di Dira tše Mpsha.’
Bana Babo Rena ba Rutwa Tsela ya go Fetolela
Ka 1993, Michael Fleckenstein le mosadi wa gagwe Silvia, ba ile ba fihla Tbilisi ba etšwa lekaleng la Jeremane gore ba tlo hloma ofisi ya bofetoledi. Michael o re: “Ke be ke sa dutše ke gopola gabotse seboka seo re bilego le sona kopanong ya kua St. Petersburg. Ge re fihla Tbilisi ka morago ga ngwaga le dikgwedi tše tshela, re ile ra makala kudu ge ba be ba re bontšha sehlopha seo se bego se šoma gabotse sa bafetoledi ba leleme la Segeorgia!”
Ka dikgwedi tše sego kae feela, ke ge sehlopha sa bafetoledi ba 11 se šetše se šoma ofising ya bofetoledi ka moagong o monyenyane. Ka baka la tlwaetšo e botse kudu yeo mokgatlo wa Jehofa o ilego wa e nea bana babo rena ba, diphuthego di ile tša thoma go hwetša dijo tša moya ka mehla.
Go Išetša Bana Babo Rena Dikgatišo Nakong ya Ntwa
Ka morago ga gore Mmušo wa Soviet o we, batho ba dinageng tšeo di bego di bušwa ke Mmušo wo ba ile ba thoma go lwa ka bobona le go lwa le merafo e mengwe. Se se ile sa direga le kua Georgia. Ka baka leo, go tšea maeto, kudukudu go tsena dinageng tše dingwe, go ile gwa ba kotsi kudu.
Letšatšing le lengwe ka November 1994, ge Aleko Gvritishvili a be a tshela mollwane gomme a tsena nageng e nngwe a na le bana babo rena ba babedi, sehlopha sa banna bao ba swerego dibetša se ile sa ba emiša gomme sa re ba tšwe ka koloing. Aleko o re: “Banna bao ba ile ba galefa kudu ka morago ga gore ba bone dikgatišo tša rena tša mabapi le Beibele. Ba ile ba re fodiša laene go le bjalo ka ge eka ba tlo re bolaya. Re ile ra rapela Jehofa go tšwa pelong. Mo e ka bago ka morago ga diiri tše pedi, yo mongwe wa bona o ile a re: ‘Tšeang dipuku tše tša lena le sepele—ge le ka boa mo, re tlo fiša koloi ya lena gomme ra le bolaya.’”
Go sa šetšwe ditšhošetšo tšeo, bana babo rena ba ile ba tšwela pele ba išetša Dihlatsegotee dikgatišo tša mabapi le Beibele. Ngwanabo rena Zaza Jikurashvili, yoo a ilego a bea bophelo bja gagwe kotsing gore a išetše bana babo rena ba kua Georgia dikgatišo, o re: “Re be re tseba gore bana babo rena ba hloka dikgatišo tše gore ba tie tumelong. Basadi ba rena ba be ba re thekga kudu modirong wo.”
Aleko o re: “Bana babo rena ba bantši bao ba bego ba sepetša dikgatišo tše ba be ba na le malapa.” Ke’ng seo se bego se ba tutueletša go tšwela pele ka modiro wo go sa šetšwe kotsi ya gore ba be ba ka bolawa? Aleko o tšwela pele ka gore: “Lebaka le legolo e be e le go bontšha Jehofa gore re a mo rata le go mo leboga. Le gona re be re nyaka go ekiša Jehofa ka go hlokomela bana babo rena le dikgaetšedi.”
Ka baka la boikgafo bjo bja bana babo rena, Dihlatse tša Georgia di ile tša tšwela pele di hwetša dikgatišo go sa šetšwe dintwa tšeo di bego di le gona. Ka morago bana babo rena ba ile ba hwetša tsela e šireletšegilego ya go romela dikgatišo go tloga Jeremane go ya Georgia.
Dikgothatšo Tšeo di Tlilego ka Nako
Ge dintwa tša dipolotiki di be di fedile ka 1995, Dihlatse tša Georgia di ile tša rulaganya gore di be le kopano ya mathomo ya selete. Ka 1996, batho ba e ka bago ba 6 000 go tšwa mahlakoreng ka moka a naga ya Georgia ba ile ba ba gona kopanong ya selete yeo e bego e swaretšwe motseng wa Gori, wa Marneuli le wa Tsnori.
Bao ba bego ba tlile kopanong ya selete ya kgauswi le Gori ga ba lebale kopano yeo. Yeo e bile phetogo e kgolo ka baka la gore nakong e fetilego bana babo rena ba be ba sa kgolwe gore ka letšatši le lengwe ba ka tsoga ba tladitše holo ya moo nakong ya Segopotšo! Mo nakong ye, ba be ba letetše gore go tle batho ba ka godimo ga dikete tše pedi, eupša ba be ba sa hwetše lefelo leo le bego le ka ba lekana ka moka. Ka gona, ba ile ba phetha ka gore ba swarele kopano yeo ka ntle. Ba ile ba e swarela kgauswi le thaba e botsana ya kgauswi le motse woo, yeo batho ba ratago go ikhutša go yona.
Ngwanabo rena Kako Lomidze, yoo e bego e le setho sa Komiti ya Kopano yeo ya Selete, o re: “Ka morago ga lenaneo, bana babo rena le dikgaetšedi ba ile ba fetša nako e ntši ba dutše gotee, ba opela e bile ba thabela bogwera. Ka moka ga rena re ile ra bona gabotse gore batho ba Modimo ba na le botee e bile ba a ratana.”—Joh. 13:35.
Dilo Tšeo di Thušitšego Gore Modiro o Gole
Go thoma ka 1996, mokgatlo o ile wa rulaganya gore nageng ye ya Georgia balebeledi ba basepedi ba etele phuthego e nngwe le e nngwe beke ka moka. E le gore seo se kgonege, go ile gwa kgethwa balebeledi ba basepedi ba oketšegilego gore ba tlatše bana babo rena bao ba bego ba šetše ba etela diphuthego tša ka bodikela le bohlabela bja Georgia.
Ga go pelaelo gore ‘boitapišo bjo lerato’ le go šoma ka mafolofolo ga balebeledi ba ba basepedi go ile gwa thuša diphuthego gore di gole le go latela tlhahlo ya mokgatlo wa Jehofa kutšwanyana. (1 Bathes. 1:3) Go tloga ka 1990 go fihla ka 1997, palo ya bagoeledi e ile ya oketšega ka tsela e makatšago kudu. Le ge ka 1990 go be go na le bagoeledi ba 904 feela, ka morago ga mengwaga e šupago ke ge go šetše go na le bagoeledi ba 11 082!
Koketšego yeo e thomilego mengwageng e masome e fetilego, e be e thoma go bonagala nageng ka moka ya Georgia. Eupša tšeo e be e sa le dinyane; Jehofa o be a sa tlo šegofatša batho ba nageng ye ya Georgia.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ditiro 5:1-42
5 Lega go le bjalo, monna yo mongwe yo leina la gagwe e lego Ananiase, a na le mosadi wa gagwe Safira, a rekiša thoto.2 Eupša a boloka e nngwe ya tšhelete ya theko ya yona ka sephiring, mosadi wa gagwe le yena a tseba ka seo, gomme a tliša feela karolo ya yona a e nea baapostola.+3 Eupša Petro a re: “Ananiase, ke ka baka la’ng Sathane+ a go betešitše pelo gore o fore+ moya o mokgethwa+ le go boloka e nngwe ya tšhelete yeo ya tšhemo ka sephiring?4 Ge e be e sa le go wena, na e be e se ya gago, le gona ka morago ga ge o e rekišitše, na e be e ka se tšwele pele e le ya gago? Ke ka baka la’ng o rerile tiro e bjalo ka pelong ya gago? O forile+ Modimo,+ e sego batho.”5 Ge Ananiase a ekwa mantšu ao a wela fase a hwa.+ Ke moka poifo e kgolo+ ya wela bohle bao ba kwelego se.6 Eupša gwa ema masogana a mangwe a mo phuthela ka mašela,+ a mo rwala a mmoloka.7 Bjale ka morago ga sebaka sa diiri tše e ka bago tše tharo gwa tsena mosadi wa gagwe a sa tsebe seo se diregilego.8 Petro a re go yena: “Mpotše, na lena ba babedi le rekišitše tšhemo ka theko e kaalo?” Yena a re: “Ee, re e rekišitše ka theko yeo.”9 Ka gona Petro a re go yena: “Ke ka baka la’ng lena ba babedi le kwane go leka+ moya wa Jehofa? Bona! Dinao tša bao ba bolokilego monna wa gago di mojako gomme di tla go rwalela ka ntle.”10 Ka yona nako yeo a wela fase dinaong tša gagwe gomme a hwa.+ Ge masogana a tsena a mo hwetša a hwile gomme a mo rwalela ka ntle a mmoloka kgauswi le monna wa gagwe.11 Gateetee poifo e kgolo ya wela phuthego ka moka le bohle bao ba kwago ka dilo tše.12 Godimo ga moo, ka diatla tša baapostola go ile gwa tšwela pele go direga dipontšho tše dintši le mehlolo e mentši bathong;+ ka moka ba be ba kopana mathuding a dikokwane a Solomone.+13 Ka kgonthe, ga go le o tee wa ba bangwe yo a bego a na le sebete sa go ba tlatša;+ lega go le bjalo batho ba be ba ba godiša.+14 Go feta moo, bao ba dumelago go Morena ba ile ba tšwela pele ba oketšega, mašaba a banna gotee le a basadi;+15 moo ba ilego ba ntšhetša balwetši ka ntle gotee le ditseleng tše dikgolo gomme ba ba robatša moo godimo ga malao a manyenyane le maako e le gore ge Petro a feta, bonyenyane moriti wa gagwe o apeše yo mongwe wa bona.+16 Le gona lešaba le le tšwago metseng e dikologilego Jerusalema la tšwela pele le kgobokana, le rwele balwetši le bao ba bego ba tshwenywa ke meoya e sa hlwekago gomme ka moka ga bona ba be ba fodišwa.17 Eupša moperisita yo a phagamego le bohle bao ba bego ba na le yena ba sehlotswana sa bokgelogi sa Basadutsei, ba ema gomme ba tlala lehufa,+18 gomme ba swara baapostola ba ba tsenya kgolegong.+19 Eupša bošego morongwa wa Jehofa+ a bula mejako ya kgolego+ a ba ntšhetša ka ntle a re:20 “Sepelang le ye le eme tempeleng gomme le tšwele pele le botša batho dipolelo ka moka tša mabapi le bophelo bjo.”+21 Eitše ge ba kwele se, ba tsena tempeleng ka mahube gomme ba ruta.Bjale ge moperisita yo a phagamego le bao ba bego ba na le yena ba fihla, ba bitša Sanhedrine* le seboka ka moka sa banna ba bagolo ba barwa ba Isiraele+ gomme ba romela lentšu kgolegong gore ba tlišwe.22 Eupša ge bahlankedi ba fihla moo ba se ba hwetše ka kgolegong. Ka gona ba boa gomme ba nea pego ya bona,23 ba re: “Re hweditše kgolego e notletšwe e bile e šireleditšwe, baleti ba eme mojako, eupša ge re bula ra hwetša go se motho ka gare.”24 Bjale ge moetapele wa tempele le baperisita ba bagolo ba ekwa mantšu a, ba gakantšhwa ke gore tše di tla feleletša ka eng.+25 Eupša monna yo mongwe a fihla a ba begela a re: “Bonang! Banna ba le ba tsentšego kgolegong ba kua tempeleng, ba eme moo gomme ba ruta batho.”+26 Ke moka moetapele yoo a sepela le bahlankedi ba gagwe gomme ba ba tliša eupša e sego ka šiši, ka ge ba be ba boifa+ go kgatlwa ke batho ka maswika.27 Ka gona ba ba tliša ba ba emiša ka holong ya Sanhedrine. Moperisita yo a phagamego a ba botšološiša28 a re: “Re le laetše tsebe-go-kwa+ gore le se ke la tšwela pele le ruta ka leina le, lega go le bjalo bonang kamoo le tladitšego Jerusalema ka thuto ya lena,+ e bile le ikemišeditše go tliša madi+ a motho yo godimo ga rena.”29 Petro le baapostola ba bangwe ge ba araba ba re: “Modimo ke mmuši yo re swanetšego go mo kwa go e na le go kwa batho.+30 Modimo wa borakgolokhukhu ba rena o tsošitše+ Jesu yo le mmolailego ka sehlogo la mo fega koteng.+31 Modimo o phagamišeditše yo ka letsogong la gagwe la le letona+ e le Moemedi yo Mogolo+ le Mophološi+ gore a nee Isiraele boitsholo+ le tebalelo ya dibe.+32 Re dihlatse tša ditaba tše+ gomme go bjalo le ka moya o mokgethwa+ wo Modimo a o neilego bao ba mo kwago e le mmuši.”33 Ge ba ekwa se, ba ile ba hlabega dipelong gomme ba nyaka go ba bolaya.+34 Eupša monna yo mongwe a ema gare ga Sanhedrine. Monna yoo e be e le Mofarisei* yo leina la gagwe e bego e le Gamaliele,+ morutiši wa Molao yo a bego a tšeelwa godimo ke batho ka moka. A laela gore banna ba ba ntšhetšwe ka ntle ka lebakanyana.+35 A re go bona: “Banna ba Isiraele,+ itlhokomeleng mabapi le seo le rerago go se dira banna ba.36 Ka mohlala, pele ga mehla ye go ile gwa tsoga Theuda, a bolela gore ke yena motho yo mokaone+ gomme batho ba bantši ba e ka bago ba makgolonne ba tlatša lekoko la gagwe.+ Eupša o ile a bolawa, ke moka bohle bao ba bego ba mo kwa ba phatlalatšwa gomme ba hwelela.37 Ka morago ga gagwe gwa tsoga Judase wa Mogalilea mehleng ya go ngwadišwa,+ a goga batho gore ba mo latele. Lega go le bjalo, monna yoo o ile a hwa gomme bohle bao ba bego ba mo kwa ba gašanywa ka gohle.38 Ka gona, maemong a gona bjale, ke re go lena: Le se ke la tshwenyana le banna ba, ba tlogeleng; (gobane ge e ba leano le goba modiro wo o etšwa bathong, o tla phekgolwa;+39 eupša ge e ba o etšwa go Modimo,+ le ka se kgone go ba phekgola;)+ go sego bjalo, mohlomongwe le ka hwetšwa ge e le gabotse le le balwa-le-Modimo.”+40 Ge a re’alo ba tšea keletšo ya gagwe, ba bitša baapostola ba ba itia+ gomme ba ba laela gore ba kgaotše go bolela ka leina la Jesu,+ ke moka ba ba lesa ba sepela.41 Ka gona, baapostola ba tloga pele ga Sanhedrine ba thabile+ gobane ba be ba tšerwe e le ba ba swanelwago ke go hlomphollwa ka baka la leina la gagwe.+42 Ke moka letšatši le lengwe le le lengwe ka tempeleng le ka ntlo le ntlo+ ba tšwela pele ba sa kgaotše ba ruta+ e bile ba tsebatša ditaba tše dibotse ka Kriste, yena Jesu.+


text:
BEIBELE E FETOŠA MAPHELO
Ke be ke Dula ke Galefile e Bile ke le yo Šoro
NGWAGA WA MATSWALO: 1974
NAGA: MEXICO
BOPHELO BJA PELE E EBA MOKRISTE: E BE ELE MOFSA YO ŠORO GAPE ELE NTWADUMELA
BOPHELO BJA KA BJA NAKONG E FETILEGO:
Ke belegetšwe Ciudad Mante, e lego karolo e botse ya naga ya Tamaulipas, Mexico. Ka kakaretšo, badudi ba toropo yeo ke ba botho e bile ba rata go nea. Sa go nyamiša ke gore, lefelo e be e le le kotsi kudu ka ge go be go tletše dihlopha tša bosenyi.
Ke be ke le ngwana wa bobedi go bašemane ba bane. Batswadi ba ka ba ile ba ntumelela gore ke kolobetšwe ka Kerekeng ya Katholika gomme ka morago ka ba setho sa khwaere ya kereke. Ke be ke nyaka go thabiša Modimo ka lebaka la gore ke be ke tšhaba go ahlolwa le go fišwa ka mo go sa felego mollong wa dihele.
Ge ke be ke na le mengwaga e mehlano, tate o ile a tloga gae. Seo se ile sa nnyamiša gomme ka hloka kholofelo. Ke be ke sa kwešiše gore ke ka baka la’ng a re lahlile mola re be re mo rata kudu. Mma o be a swanelwa ke go šoma diiri tše dintši e le gore a kgone go re hlokomela.
Ke ile ka dira boemo bjoo sehlare sa ntšhirela ka se ye sekolong eupša ka gwerana le bana bao ba mphetago. Ba ile ba nthuta go rogana, go kgoga, go utswa le go lwa ka difeisi. Ka ge ke be ke rata go laola ba bangwe, ke ile ka ithuta ntwa ya matswele, go lwa ka go kateletšana fase (wrestling), karate, le go kgona go diriša dibetša. Ke ile ka fetoga mofsa yo šoro. Gantši ke be ke elwa ka dithunya gomme ka makga a mantši ke be ke feleletša ke le ka gare ga bodiba bja madi gomme ke tlogetšwe go naganwa gore ke hlokofetše. Ruri mma o be a nyamišwa ke go phela a nkhwetša ke rapaletše fase gomme a swanelwa ke go ntopa le go nkitimišetša sepetlele!
Ge ke be ke na le mengwaga e 16, mogwera wa ka wa go tloga bjaneng yo a bitšwago Jorge o ile a re etela. O ile a re botša gore ke yena Hlatse ya Jehofa le gore o be a nyaka go re botša molaetša o bohlokwa. O ile a thoma go re hlalosetša ka ditumelo tša gagwe a diriša Beibele. E be e le la mathomo ke e bala le gona ke be ke thabetše go tseba ka leina la Modimo le merero ya gagwe. Jorge o ile a ithaopela go ithuta Beibele le rena. Re ile ra dumela.
KAMOO BEIBELE E FETOTŠEGO BOPHELO BJA KA:
Ke ile ka imologa kudu ge ke be ke ithuta gore thuto ya mollo wa dihele ga e tšwe ka Beibeleng. (Psalme 146:4; Mmoledi 9:5) Ka morago ga gore ke ithute seo, ke ile ka se sa boifa Modimo o šoro. Go e na le moo, ke ile ka thoma go mmona e le Tate yo lerato yo a nyakelago bana ba gagwe se se kaone.
Ge ke dutše ke dira tšwelopele thutong ya ka ya Beibele, ke ile ka bona go swanetše gore ke fetoše bophelo bja ka. Ke ile ka swanelwa ke go ba le boikokobetšo le go kgaotša bošoro. Ke thušitšwe ke keletšo yeo e hwetšwago go 1 Bakorinthe 15:33. E re: “Ditlwaelano tše mpe di senya mekgwa e holago.” Ke ile ka lemoga gore ge e ba ke nyaka go dira diphetogo, ke swanetše go kgaotša go gwerana le batho bao ba nago le khuetšo e mpe bophelong bja ka. Ka gona, ke ile ka tlogela bagwera ba babe gomme ka gwerana le ditho tša phuthego ya therešo ya Bokriste e lego batho bao ba sa rarollego diphapano ka go lwa eupša ba diriša melao ya motheo ya Beibele.
Karolo e nngwe ya Beibele yeo e nkgomilego kudu ke Baroma 12:17-19. E re: “Le se ke la bušetša bobe ka bobe go motho. . . . Ge e ba go kgonega, go fihla moo go ithekgilego ka lena, ebang le khutšo le batho bohle. . . . Le se ke la itefeletša, . . . gobane go ngwadilwe gwa thwe: ‘“Tefetšo ke ya ka; ke tla lefetša, go re’alo Jehofa.’” Ke ile ka amogela gore Jehofa o tla fediša go hloka toka ka tsela ya gagwe le ka nako ya gagwe. Ganyenyane-ganyenyane, ke ile ka tlogela go ba yo šoro.
Nka se tsoge ke lebetše seo se ilego sa direga mantšiboa a mangwe ge ke be ke boela gae. Bafsa ba sehlopha se sengwe sa disenyi ba ile ba ntlhasela ke moka moetapele wa sona a mpetha mokokotlo ke moka a goeletša ka gore, “Itwele!” Ka yona nako yeo, ke ile ka rapela thapelo e kopana ka kgopela Jehofa gore a nthuše go kgotlelela tlaišo. Le ge ke ile ka ikwa ke na le kganyogo e matla ya go itefeletša, ke ile ka kgona go fo itshepelela. Letšatšing le le latelago ke ile ka kopana le moetapele yoo wa sehlopha a nnoši. Ke ile ka befelwa gomme ka nyaka go itefeletša, eupša ka rapela Jehofa gape ka setu, ka mo kgopela gore a nthuše gore ke kgone go itshwara. Ke ile ka makatšwa ke gore mofsa yoo o ile a tla go nna ka go ntebanya gomme a re: “Ke kgopela o ntebalele ka seo se diregilego maabane bošego. Therešo ke gore, ke nyaka go swana le wena. Ke nyaka go ithuta Beibele.” Ruri ke ile ka leboga gore ke ile ka kgona go laola kgalefo ya ka! Ke moka ke ile ka thoma go ithuta Beibele le yena.
Sa go nyamiša ke gore lapa lešo ga se la ka la tšwela pele ka thuto ya Beibele ka nako yeo. Lega go le bjalo, ke ile ka phetha ka gore ke tšwele pele ke ithuta gomme ke se ke ka dumelela motho le ge e le ofe goba selo le ge e le sefe se nkgogela morago. Ke be ke tseba gore go kopanela ka mehla le batho ba Modimo go tla nthuša go fola dikgobalo tša maikwelong le go nnea lapa leo ke le hlokago. Ke ile ka dira tšwelopele gomme ka 1991, ka kolobetšwa go ba Hlatse ya Jehofa.
KAMOO KE ILEGO KA HOLEGA KA GONA:
Ke be ke dula ke galefile, ke laola bangwe e bile ke le šoro. Eupša Lentšu la Modimo le fetotše bophelo bja ka ka mo go feletšego. Ga bjale ke boledišana le batho ka moka bao ba theetšago ka molaetša wa khutšo wa Beibele. Mengwageng e fetilego e 23, ke bile le tokelo ya go hlankela ke le mmoledi wa ditaba tše dibotse wa nako e tletšego.
Ke ile ka šoma ke le moithaopi wa nakwana ofising ya lekala ya Dihlatse tša Jehofa kua Mexico. Ge ke le moo, ke ile ka kopana le Claudia e lego kgarebe ya Mokriste e mafolofolo gomme ra nyalana ka 1999. Ruri ke leboga Jehofa gakaakang ge a ntšhegofaditše ka mothuši yo yo a botegago!
Re hlanketše mmogo phuthegong ya Polelo ya Diatla ya Mexico gomme ra thuša batho ba difoa go ithuta ka Jehofa. Ka morago, re ile ra laletšwa go ya nageng ya Belize gomme ra ruta batho ba moo Beibele. Le ge re sa phele bophelo bja manobonobo lefelong le, re na le dilo ka moka tšeo re di hlokago gore re thabe. Ga re itshole le gatee.
Ge nako e dutše e eya, mma o ile a ithuta Beibele gape gomme a kolobetšwa. Ga bjale buti wa ka, mosadi wa gagwe le bana ba bona ke Dihlatse tša Jehofa. Ba bangwe ba bagwera baka bao ke ilego ka ithuta Beibele le bona ga bjale ba hlankela Jehofa.
Ka manyami, ba bangwe ba lapa lešo ba ile ba hlokofala ka baka la gore ga se ba fetoša maphelo a bona a šoro. Ga go pelaelo gore le nna nkabe ke feleleditše ke hlokofetše go swana le bona ge nkabe ke ile ka tšwela pele ka tsela yona yeo. Ke leboga Jehofa gore o nkgogetše go yena le go barapedi ba gagwe, bao ka botho le ka go se mphelele pelo ba ilego ba nthuta go diriša melao ya motheo ya Beibele bophelong bja ka.


text:
GEORGIA
“Go Modimo Dilo Tšohle di a Kgonega”
Natela Grigoriadis
O BELEGWE KA 1960
O KOLOBEDITŠWE KA 1987
PEGO YA BOPHELO BJA GAGWE Kapejana ka morago ga gore a kolobetšwe, Natela yo e bego e le molaodi wa khamphani e itšego o ile a diriša phihlelo yeo a e hweditšego mošomong wa gagwe le batho bao a ba tsebago go dira gore mošomo wa go gatiša ka sephiring o tšwele pele.
MAFELELONG a bo-1980, moswari wa Thuto ya Morokami e be e le yena feela yo a nago le kopi ya makasine woo ge re le dibokeng, gomme gantši kopi yeo e be e ngwadilwe ka letsogo. Ke ile ka boledišana le ngwanabo rena Genadi Gudadze, e lego yo mongwe wa bagolo ba phuthegong ya gešo, gomme ka šišinya gore re gatiše dimakasine tša rena.
Pele ga moo, bana babo rena ba be ba diriša motšhene wa go dira dikopi wo o bitšwago mimeograph woo ba itiretšego wona gomme ba gatiša dikgatišo tše sego kae. E le gore ba kgone go tšweletša dimakasine ka mehla, go be go nyakega motšhene wo o šomago gabotse, motho yo a kgonago go thaepa, motšhene wa go thaepa le dipampiri tša go gatiša. Lega go le bjalo, didirišwa ka moka tša go gatiša, gaešita le dipampiri, di be di ngwadišwa le go laolwa ke mmušo.
Ke ile ka hwetša motšhene wa go thaepa go motho yo ke bego ke mo tseba yo a bego a tseba moo nka hwetšago metšhene yeo e lahlilwego yeo e bego e se sa laolwa ke mmušo. Moratho wa ka o be a kgona go thaepa gomme o be a tla re thuša. Bana babo rena ba ile ba dira motšhene o mofsa wa go dira dikopi gomme ba hwetša lefelo leo ba ka rekago dipampiri tša go gatiša. Dilo ka moka di ile tša sepela gabotse, go se go ye kae ke ge re na le Morokami wa mathomothomo ka Segeorgia.
Eupša go ile gwa tšwelela bothata bjo bongwe. Ka letšatši le lengwe, Genadi o ile a mpotša gore: “Re swanetše go hwetša lefelo le lengwe la go reka dipampiri tša go gatiša.” O be a bone mekgobo ya dipampiri tša go gatiša ofising ya mmušo eupša a ka se kgone go di reka ka gore balaodi ba mmušo ba be ba mo lebeletše. Re be re tla di hwetša bjang? Ke ile ka bolela gantši gore: “Re ka se di hwetše!” Genadi o ile a araba a tiišitše a re: “O se ke wa re, ‘Re ka se di hwetše.’ ‘Go Modimo dilo tšohle di a kgonega’!”—Mat. 19:26.
Ke ile ka nagana ka taba yeo ka go se kgaotše, gomme letšatšing le le latelago ka ya diofising tša mmušo ke tšhogile. Jehofa o ile a dira gore ke kopane le mosadi yo mongwe yo a nago le bogwera yo a šomago ka go thaepa yo a bego a ikemišeditše go romela kgopelo ya ka go molaodi yo mogolo. Molaodi yoo e be e le monna wa gagwe! Go se go ye kae, ke ge ka mehla ke reka dipampiri tša go gatiša ofising yeo, gomme ka morago ga se ra ka ra ba le bothata bja go hwetša dipampiri tša go gatiša.


text:
THUTO 83
Jesu o Fepa Lešaba la Batho
Ka ngwaga wa bo-32, pele go fihla monyanya wa Paseka, baapostola ba Jesu ba ile ba boela go yena ba etšwa go ruta batho ka Mmušo wa Modimo. Ba be ba lapile. Ka gona Jesu o ile a sepela le bona ka sekepe gomme ba ya motseng wa Betsaida gore ba yo khutša. Eupša ge sekepe se fihla kgauswi le lebopo, Jesu o ile a bona lešaba la batho le mo emetše moo. Le ge Jesu a be a nyaka go khutša le baapostola ba gagwe, o ile a amogela batho bao ka lerato. O ile a fodiša balwetši ba bona gomme a ba ruta ka Mmušo wa Modimo go fihlela letšatši le sobela. Ge go eba bošego, baapostola ba gagwe ba tla go yena ba re: ‘Batho ba ba kwa tlala. Ba botše gore ba yo ithekela dijo.’
Ke moka Jesu a re go baapostola ba gagwe: ‘Aowa, lena ba neeng sa go ja.’ Baapostola ba mmotšiša ba re: ‘Re yo ba rekela dijo?’ Filipi, e lego yo mongwe wa baapostola ba Jesu, a re: ‘Le ge nkabe re na le tšhelete e ntši, dijo tšeo re bego re ka ba rekela tšona di be di ka se ba lekane.’
Jesu a ba botšiša a re: ‘Re na le dijo tše kaakaang?’ Andrea a re: ‘Re na le dinkgwa tše hlano le dihlapi tše pedi tše dinyenyane. Eupša batho ba ke ba bantši, di ka se ba lekane.’ Jesu a re: ‘Di tlišeng mo go nna.’ Ke moka a botša batho bao gore ba dule bjanyeng ka dihlopha tša batho ba 50 le tša ba 100. Jesu a tšea dinkgwa tšeo le dihlapi, a lebelela legodimong, gomme a rapela. Ke moka a nea baapostola ba gagwe dijo tšeo gomme bona ba di nea lešaba leo la batho. Banna ba 5 000 gotee le basadi le bana ba ja, gomme ba khora. Ka morago ga moo, baapostola ba topelela marathana ao a šetšego, gore ba se ke ba senya dijo. Marathana ao a ile a tlatša diroto tše 12. Se e be e le mohlolo, na ga go bjalo?
Batho bao ba ile ba makala kudu moo ba ilego ba nyaka gore Jesu e be kgoši ya bona. Eupša Jesu o be a tseba gore e be e sešo ya ba nako ya gore Jehofa a mo dire kgoši. Ka gona a botša lešaba leo gore le ye gae gomme a botša baapostola ba gagwe gore ba tshele Lewatle la Galilea ka sekepe. Ba ile ba namela sekepe, gomme Jesu a rotogela thabeng a nnoši. O be a yo dirang? O be a nyaka go ba nnoši gore a rapele Tatagwe. Le ge Jesu a be a na le mešomo e mentši, ka mehla o be a ipha nako ya go rapela.
“Le se ke la šomela dijo tše di senyegago, eupša le šomele dijo tše di dulago go iša bophelong bjo bo sa felego, tšeo Morwa wa motho a tlago go le nea tšona.”—Johane 6:27


text:
MODIRO WA GO GATIŠA
Go Botša Batho Ditaba tše Dibotse ka Maleme a Gabo Bona Nageng ya Ireland le Brithania
Dihlatse tša Jehofa di dira maiteko a kgethegilego a go ikgokaganya le batho bao ba bolelago le go bala maleme a bona nageng ya Ireland le Brithania. Batho ba ile ba arabela ka tsela efe?
BODIREDI BJA PHATLALATŠA
Go Nea Bohlatse Tšhemong e Lego Lekatana—Ireland
Lapa le hlalosa kamoo le batamelanego ka gona ge le dutše le bolela ditaba tše dibotse tšhemong e lego lekatana.
PHAFOGA!
Go Etela Ireland
Kopana le batho ba borutho ba Sehlakahlakeng se Setala.
DITIRAGALO TŠE DI KGETHEGILEGO
Kopano ya Selete e Kgethegilego Kua Ireland
Dihlatse tša Jehofa kua Dublin, Ireland, di ile tša amogela batho bao ba tlilego Kopanong ya Selete e Kgethegilego ya 2012 e nago le sehlogo se se rego: ‘Šireletša Pelo ya Gago!’ Ekwa seo ba bangwe ba se bolelago ka tiragalo yeo.


text:
Thutamahlale le Pego ya Genesi
Batho ba bantši ba nagana gore thutamahlale e ganetšana le pego ya Beibele ya tlholo. Lega go le bjalo, go ganetšana ga kgonthe go magareng ga thutamahlale le dikgopolo tša Bakgomaredi ba dithuto tša kgale tša Bokriste, e sego magareng ga thutamahlale le Beibele. Tše dingwe tša dihlopha tše di bolela maaka di re go ya ka Beibele, tlholo ka moka e bonagalago e bopilwe mo e ka bago nywageng e 10 000 e fetilego ka matšatši a tshelelago a botelele bja diiri tše 24.
Lega go le bjalo, Beibele ga e thekge phetho e bjalo. Ge e ba e be e e thekga, gona dilo tše dintši tša tša thutamahlale tše di hweditšwego nywageng e fetago e lekgolo e fetilego di be di tla tiiša taba ya gore Beibele ga se e nepagetšego. Nyakišišo e dirilwego ka kelohloko ya mangwalo a Beibele e utolla gore ga a lwe le ditherešo tše di kgonthišeditšwego tša tša thutamahlale. Ka baka leo, Dihlatse tša Jehofa ga di dumelelane le Bakgomaredi ba dithuto tša kgale tša Bokriste le borathutatlholo ba bantši. Dintlha tše di latelago di bontšha seo ge e le gabotse Beibele e se rutago.
Genesi ga e rute gore lefase le legohle di bopilwe ka matšatši a tshelelago a botelele bja diiri tše 24 nywageng e dikete tše sego kae e fetilego
“Mathomong” e be e le Neng?
Pego ya Genesi e bula ka mantšu a bonolo, eupša e le a matla a rego: “Mathomong Modimo o hlodile magodimo le lefase.” (Genesi 1:1) Diithuti tše dintši tša Beibele di dumela gore temana ye e bolela ka tiro yeo e dirilwego pele go ka thoma matšatši a tlholo ao go bolelwago ka wona go tloga go temana ya 3 go ya pele. Seo taba ye e se bolelago ke se segolo. Go ya ka mantšu a go bula a Beibele, legohle, go akaretša le polanete ya rena ya Lefase, le be le le gona ka nako e sa lekanyetšwego pele ga ge matšatši a tlholo a thoma.
Borathutafsika ba akanyetša gore lefase le na le nywaga e dimilione tše dikete tše 4 gomme baithutadinaledi bona ba akanyetša gore legohle le ka ba le na le nywaga e ka bago e dimilione tše dikete tše 15 le le gona. Na dilo tše tšeo di hweditšwego—goba tšeo go ka diregago gore di lokišwe nakong e tlago—di ganetšana le Genesi 1:1? Aowa. Beibele ga e bolele ka go lebanya gore “magodimo le lefase” di na le nako e kaakang. Thutamahlale ga e ganetšane le mangwalo a Beibele.
Matšatši a Tlholo e be e le a Botelele Bjo Bokaaka’ng?
Go thwe’ng ka botelele bja matšatši a tlholo? Na e be e le a botelele bja diiri tša kgonthe tše 24? Ba bangwe ba bolela gore ka ge Moše—mongwadi wa Genesi—ka morago a ile a šupa letšatši leo le latetšego matšatši a tshelelago a tlholo e le leo le dirišwago e le mohlala wa Sabatha ya beke le beke, gona letšatši le lengwe le le lengwe la matšatši a tlholo e swanetše go ba e le la botelele bja diiri tša kgonthe tše 24. (Ekisodo 20:11) Na mantšu a Genesi a thekga phetho ye?
Aowa, ga a e thekge. Taba ke gore lentšu la Seheberu leo le fetoletšwego e le ‘letšatši’ le ka bolela botelele bjo bo sa swanego bja nako, e sego feela nako ya diiri tše 24. Ka mohlala, Moše ge a akaretša modiro wa Modimo wa tlholo, o bolela ka matšatši ka moka a tshelelago a tlholo e le letšatši letee. (Genesi 2:4) Go oketša moo, letšatšing la mathomo la tlholo, ‘Modimo o ile a bitša seetša a re ke Mosegare eupša leswiswi a le bitša gore ke Bošego.’ (Genesi 1:5) Mo, karolo ya nako ya diiri tše 24 ke yona feela e bitšwago “mosegare.” Ruri ga go na moo Mangwalo a thekgago boikgopolelo bja go fo re letšatši le lengwe le le lengwe la tlholo e be e le la botelele bja diiri tše 24.
Ka gona, matšatši a tlholo e be e le a botelele bjo bokaaka’ng? Beibele ga e hlalose; lega go le bjalo mantšu a Genesi kgaolo ya 1 le ya 2 a bontšha gore matšatši a tlholo a tloga a tšere nako e telele.
Dinako tše Tshelelago tša Tlholo
Moše o ngwadile pego ya gagwe ka Seheberu, e bile o e ngwadile go ya ka pono ya motho yoo a lego lefaseng. Ge ditherešo tše tše pedi di kopanywa le taba ya gore legohle le bile gona pele ga mathomo a dinako tša tlholo goba matšatši a tlholo, di thuša go rarolla dikgakgano tše dintši tšeo di lego mabapi le pego ya tlholo. Bjang?
Go hlahlobišiša pego ya Genesi go utolla gore ditiragalo tšeo di thomilego “letšatšing” letee di tšwetše pele go ba go fihla letšatšing goba ‘matšatšing’ a latetšego. Ka mohlala, pele ga ge ‘letšatši’ la pele la tlholo le thoma, seetša seo se tšwago letšatšing leo le bego le šetše le le gona se be se thibetšwe ka tsela e itšego go ka fihla lefaseng, mohlomongwe se thibetšwe ke maru a makoto. (Jobo 38:9) “Letšatšing” la pele, selo seo se bego se thibile se ile sa thoma go tloga, gomme seo sa dira gore seetša seo se bego se sa bonagale gabotse se kgone go phatša lefaufaung. *
“Letšatšing” la bobedi, lefaufau le ile la thoma go apoga gomme seo sa dira gore go be le sekgoba magareng ga maru a makoto le lewatle. “Letšatšing” la bone, lefaufau le ile la apoga ganyenyane-ganyenyane mo e lego gore letšatši le ngwedi di ile tša thoma go bonala “sebakabakeng sa magodimo.” (Genesi 1:14-16) Ka mantšu a mangwe, go ya ka pono ya motho yo a lego lefaseng, letšatši le ngwedi di ile tša thoma go bonagala. Ditiragalo tše di diregile ganyenyane-ganyenyane.
Pego ya Genesi gape e bolela gore ge lefaufau le dutše le apoga, dibopiwa tše di fofago—go akaretša dikhunkhwane le dibopiwa tša go ba le maphego a matlalwana—di ile tša thoma go tšwelela “letšatšing” la bohlano.
Tsela yeo Beibele e bolelago ka yona e bontšha gore go na le kgonagalo ya gore go ka ba go bile le ditiragalo tše dingwe tše dikgolo tšeo di ilego tša direga letšatšing le lengwe le le lengwe, goba nakong ya tlholo, gomme di diregile ganyenyane-ganyenyane go e na le go direga le semeetseng, mohlomongwe e bile tše dingwe tša tšona di fetela le ‘matšatšing’ a mangwe a tlholo. *
Di Tšwelela go ya ka Mehuta ya Tšona
Na go tšwelela mo ga dimela le diphoofolo mo go bego go direga ganyenyane-ganyenyane go bontšha gore Modimo o dirišitše tlhagelelo go tšweletša dilo tše di fapafapanego tše di phelago? Aowa. Pego e bontšha ka mo go kwagalago gore Modimo o hlodile “mehuta” ka moka ya motheo ya dimela le diphoofolo. (Genesi 1:11, 12, 20-25) Na “mehuta” ye ya mathomong ya dimela le diphoofolo e be e tsentšwe bokgoni bja go tlwaelana le maemo ao a fetofetogago a tikologo yeo di lego go yona? Ke’ng seo se beelago “mohuta” o itšego mellwane? Beibele ga e bolele selo ka seo. Lega go le bjalo, e bolela gore dibopiwa tše di phelago di be ‘di nyeuma go ya ka mehuta ya tšona.’ (Genesi 1:21) Mantšu a a bolela gore go na le mellwane mehuteng yeo e ka tšwelelago ‘mohuteng’ o itšego. Pego ya mešaletša ya dilo tša kgale le nyakišišo ya mehleng yeno di thekga kgopolo ya gore magoro a motheo a dimela le a diphoofolo a fetogile ganyenyane lebakeng la nako e telele kudu.
Go fapana le seo se bolelwago ke bakgomaredi ba tumelo ya setšo ya bodumedi, Genesi ga e rute gore legohle, go akaretša le lefase le dilo ka moka tše di phelago tšeo di lego godimo ga lona, le bopilwe ka nako e kopana lebakeng le le sa tšwago go feta. Go e na le moo, dikarolo tša tlhaloso yeo e lego ka go Genesi ya go bopša ga legohle le dilo ka moka tšeo di phelago lefaseng di dumelelana le dilo tše dintši tša tša thutamahlale tšeo di sa tšwago go hwetšwa.
Ka baka la ditumelo tša bona tša tša filosofi, borathutamahlale ba bantši ba gana seo Beibele e se bolelago ge e re Modimo o bopile dilo ka moka. Lega go le bjalo, se se kgahlišago ke gore pukung ya bogologolo ya Beibele ya Genesi, Moše o ile a ngwala gore legohle le bile le mathomo le gore bophelo bo tšweletše ka megato ka mo go tšwelago pele lebakeng le letelele la nako. Moše o be a ka hwetša bjang tsebišo e bjalo e nepagetšego ya tša thutamahlale mo e ka bago nywageng e 3 500 e fetilego? Go na le tlhaloso e tee feela e kwagalago. Yo a nago le matla le bohlale bja go bopa magodimo le lefase ruri o be a ka nea Moše tsebo e bjalo ya maemo a godimo. Se se tiiša kudu taba ya Beibele ya gore e “buduletšwe ke Modimo.” *—2 Timotheo 3:16.
Lega go le bjalo, mo gongwe o ka ipotšiša gore na ruri go bohlokwa gore o dumela pegong ya Beibele ya tlholo? Ela hloko mabaka a mangwe a kwagalago ao a bontšhago lebaka leo ka lona karabo ya seo e lego bohlokwa.
^ par. 13 Ge go hlaloswa seo se diregilego “letšatšing” la mathomo, lentšu la Seheberu leo le dirišitšwego bakeng sa seetša ke ’ohr, e lego seetša ka kgopolo e tlwaelegilego, eupša ge e le mabapi le ‘letšatši’ la bone, lentšu leo le dirišitšwego ke ma·’ohrʹ, e lego leo le šupago mothopo wa seetša.
^ par. 16 Ka mohlala, letšatšing la botshelela la tlholo, Modimo o ile a laela gore batho ba ‘ate ba tlale lefase.’ (Genesi 1:28, 31.) Lega go le bjalo, tiragalo ye ga se ya ka ya thoma go direga go ba go fihla “letšatšing” le le latetšego.—Genesi 2:2.
^ par. 20 Bakeng sa tsebišo e oketšegilego tabeng ye, bona poroutšha ya Beibele—E na le Molaetša Ofe?, yeo e gatišitšwego ke Dihlatse tša Jehofa.


text:
Dithero tša Mohlala
MOROKAMI
Potšišo: Ke mang yo a neilego batho mpho e kgolokgolo?
Lengwalo: Jak 1:17
Kgatišo e Sepedišwago: Morokami wo o re thuša go kwešiša mpho e bohlokwahlokwa yeo Modimo a re neilego yona.
RUTA BATHO THEREŠO
Potšišo: Leina la Modimo ke mang?
Lengwalo: Ps 83:18
Therešo: Leina la Modimo ke Jehofa.
LAPA LA GAGO LE KA THABA
Matseno: Re bontšha batho bidio ye e kopana ya mabapi le lapa. [Bapala bidio ya matseno a poroutšha ya Lapa la Gago le ka Thaba.]
Kgatišo e Sepedišwago: Ge e ba o ka thabela go bala poroutšha ye go boletšwego ka yona mo bidiong ye, nka go nea yona goba ka go bontšha kamoo o ka e taoneloutago ka gona wepesaeteng ya rena.
ITIRELE THERO
Diriša mehlala ye e lego ka mo godimo go itirela thero ya gago.


text:
DITSELA TŠA GO HWETŠA LETHABO LA LAPA
Boledišana le Ngwana wa Gago yo a Lego Mahlalagading—Ntle le go Ngangišana le Yena
“Ge morwedi wa ka a be a na le nywaga e 14, o ile a thoma go fetolana le nna. Ge ke be ke mmotša gore, ‘Ke nako ya go ja dijo tša mantšiboa,’ o be a mphetola ka gore, ‘Ke tla ja ka nako ya ka.’ Ge ke be ke mmotšiša ge e ba a be a feditše go dira mešomo ya ka gae, o be a mphetola ka gore, ‘Tlogela go ntshwenya!’ Ka makga a mantši, nna le yena re be re hlabelana mašata gomme re kgadimotšana.”—MAKI, JAPANE. *
Ge e ba o le motswadi wa ngwana yo a lego mahlalagading, diphapano di ka leka bokgoni bja gago bja go godiša ngwana—gaešita le kgotlelelo ya gago. Maria, e lego mma wa mosetsana wa nywaga e 14 wa kua Brazil, o re: “Ke befelwa kudu ge morwedi wa ka a sa ntlhomphe bjalo ka motswadi. Re ferekana kudu moo e lego gore re thoma go omanyana.” Carmela wa kua Italy, o lebane le bothata bjo bo swanago. O re: “Ka mehla ge nna le morwa wa ka re ngangišana, re ngangišana o šoro moo a feleletšago a itswaleletše ka phaphošing ya gagwe.”
Ke ka baka la’ng bafsa ba bangwe ba bonagala ba rata dingangišano? Na bothata ke dithaka tša bona? Mohlomongwe. Beibele e bolela gore bagwera ba motho ba ka ba le tutuetšo e matla, e ka ba e mpe goba e botse. (Diema 13:20; 1 Bakorinthe 15:33) Boithabišo bjo bontši bja bafsa lehono bo bontšha moya wa borabele le wa go se hlomphe e le dilo tšeo di amogelegago.
Eupša go na le dintlha tše dingwe tšeo di swanetšego go elwa hloko, e lego dintlha tšeo go sego thata go swaragana le tšona ge o šetše o kwešišitše kamoo di tlago go kgoma ngwana wa gago yo a lego mahlalagading ka gona. Ela hloko mehlala e mengwe.
MOFSA O THOMA GO BONTŠHA “MATLA . . . A TLHAOLOGANYO”
Moapostola Paulo o ngwadile gore: “Ge ke be ke le ngwana, ke be ke bolela bjalo ka ngwana, ke nagana bjalo ka ngwana, ke eleletša bjalo ka ngwana; eupša ka ge bjale ke le monna, ke lahlile mekgwa ya ngwana.” (1 Bakorinthe 13:11) Bjalo ka ge mantšu a Paulo a bontšha, bana le batho ba bagolo ga ba nagane ka go swana. Bjang?
Bana ba na le go nagana dilo ka tsela ya go lebanya le ya go di tšea e le tše nepagetšego goba tše fošagetšego. Ka mo go fapanego, batho ba bagolo ba kgona go bea mabaka ditabeng tšeo di sa kwagalego gabotse gomme ba naganišiša ka mo go tseneletšego ge ba swanetše go dira diphetho. Ka mohlala, gantši batho ba bagolo ba hlahlobišiša ditaba tša boitshwaro le go nagana kamoo ditiro tša bona di tlago go kgoma ba bangwe ka gona. Ba ka no ba ba tlwaetše go nagana ka tsela yeo. Ge re bapetša le bafsa bao ba lego mahlalagading, bona ba sa ithuta mokgwa wo.
Beibele e kgothaletša bafsa gore ba hlagolele “tlhaologanyo.” (Diema 1:4) Ge e le gabotse, Beibele e kgothaletša Bakriste ka moka go diriša ‘matla a bona a tlhaologanyo.’ (Baroma 12:1, 2; Baheberu 5:14) Lega go le bjalo, ka dinako tše dingwe bokgoni bja ngwana wa gago yo a lego mahlalagading bja go bea mabaka bo ka mo dira gore a ngangišane le wena, gaešita le tabeng yeo go bonagalago e se bohlokwa. Goba a ka bolela pono yeo e bontšhago gore ga a na kahlolo e botse. (Diema 14:12) Boemong bjo bjalo, ke bjang o ka beelanago mabaka le yena go e na le gore le ngangišane?
LEKA SE: Ela hloko gore ngwana wa gago yo a lego mahlalagading a ka ba a sa ithuta go diriša tsela ya gagwe ya go bea mabaka, gomme go ka direga gore a se tšwele pele a swareletše ponong ya gagwe. E le ge o leka go bona seo a se naganago, sa pele reta ngwana wa gago yo a lego mahlalagading bakeng sa tlhaologanyo ya gagwe. (“Ke rata tsela yeo o naganago ka yona, gaešita le ge ke sa dumelelane le diphetho ka moka tšeo o di dirago.”) Ke moka, mo thuše gore a hlahlobe tsela yeo a naganago ka yona. (“Na o nagana gore seo o sa tšwago go se bolela se šoma maemong ka moka?”) O ka makatšwa ke tsela yeo ngwana wa gago yo a lego mahlalagading a hlahlobago dikgopolo tša gagwe lefsa ka gona le go di kaonefatša.
Temošo: Ge o beelana mabaka le ngwana wa gago yo a lego mahlalagading, o se ke wa nagana gore ge o boletše ke moka go fedile. Le ge a bonagala a sa amogele seo o mmotšago sona, go ka direga gore ngwana wa gago yo a lego mahlalagading o tla ithuta se sengwe go tšwa poledišanong ya lena go feta kamoo o ka bago o letetše ka gona—goba go feta kamoo yena a ka bago a dumela gore a ka ithuta se sengwe. O se ke wa makatšwa ke ge ka morago ga matšatši a sego kae, ngwana wa gago yo a lego mahlalagading a dumelelana le pono ya gago—mohlomongwe e bile a bolela gore e tlile ka yena.
“Ka dinako tše dingwe nna le morwa wa ka re be re ngangišana ka dilo tšeo di sa rego selo—ka mohlala, mabapi le gore a se senye dilo goba ka go kwera kgaetšedi ya gagwe. Eupša mabakeng a mantši go be go bonagala a nyaka gore ke mmotšiše seo yena a bego a se nagana le go bontšha gore ke a mo kwešiša gomme ke re, ‘Ke a bona bjale, ditaba di eme ka tsela yeo’ goba ke re ‘Ka gona se ke seo o se naganago.’ Ge ke lebelela morago, ke a lemoga gore ge nkabe ke ile ka bolela selo sa go swana seo, mohlomongwe nkabe re ile ra phema dingangišano tša rena tše dintši.”—Kenji, Japane.
MOFSA O BA LE DIPONO TŠA GAGWE
Karolo e kgolo ya go godiša ngwana yo a lego mahlalagading ke go mo lokišeletša mohlang a tloga ka gae gomme a thoma go phela bjalo ka motho yo mogolo yo a nago le boikarabelo. (Genesi 2:24) Karolo e nngwe ya mogato woo e akaretša go itseba seo a lego sona—dika tša semelo sa gagwe, ditumelo tša gagwe le ditekanyetšo tšeo di hlalosago seo a lego sona. Ge a lebane le kgateletšo ya go dira se se fošagetšego, ngwana yo a lego mahlalagading yoo a šetšego a phethile gore o nyaka go ba motho wa mohuta mang, o tla dira se se fetago go fo nagana ka ditlamorago tša seo. O tla ipotšiša le gore: ‘Ke motho wa mohuta mang? Ke phela ka ditekanyetšo dife? Motho yo a phelago ka ditekanyetšo tša mohuta woo o be a tla dira’ng boemong bjo?’—2 Petro 3:11.
Beibele e re botša ka Josefa, e lego lesogana leo le bego le tloga le itseba seo le lego sona. Ka mohlala, ge mosadi wa Potifara a be a mo phegelela gore a robale le yena, Josefa o ile a fetola ka gore: “Nka dira bjang bobe bjo bjo bogolo gakaakaa gomme ka direla Modimo sebe?” (Genesi 39:9) Gaešita le ge go be go se molao woo o iletšago bootswa woo o bego o šetše o neilwe Baisiraele, Josefa o be a na le pono e swanago le ya Modimo ka taba yeo. Go feta moo, mantšu a rego “nka dira bjang” a bontšha gore o be a na le pono e swanago le ya Modimo—karolo ya mohuta wa motho yo a bego a le yena.—Baefeso 5:1.
Ngwana wa gago yo a lego mahlalagading e bile o mogatong wa go itseba seo a lego sona. Se ke se sebotse, ka gobane dipono tša gagwe di tla mo thuša go lebeletšana le kgateletšo ya dithaka tša gagwe gomme o tla emela dipono tšeo. (Diema 1:10-15) Ka lehlakoreng le lengwe, boemo bjoo bja go itseba seo a lego sona bo ka mo dira gore a se dumelelane le wena. O ka dira’ng ge seo se direga?
LEKA SE: Go e na le gore o tsoše ngangišano, boeletša seo a se boletšego. (“E re ke kgonthišetše gore ke a go kwešiša. O be o re . . . ”) Ke moka, botšiša dipotšišo. (“Ke’ng seo se dirago gore o ikwe ka tsela yeo?” goba “O tutueleditše ke’ng gore o fihlelele phetho yeo?”) Dira gore ngwana wa gago yo a lego mahlalagading a ntšhe dipono tša gagwe. Mo dire gore a bolele dipono tša gagwe. Ge e ba go se swane ga dipono tša lena go bakwa feela ke taba ya gore motho o rata eng, e sego gore ngwana wa gago o tloga a fošitše, gona bontšha ngwana wa gago yo a lego mahlalagading gore o ka hlompha pono ya gagwe—gaešita le ge o sa dumelelane le yona ka botlalo.
Go itseba seo motho a lego sona—gaešita le dipono tšeo di sepedišanago le gona—ga e fo ba selo se se tlwaelegilego eupša gape go a hola. Go ba gona, Beibele e re Bakriste ga se ba swanela go swana le bana ba banyenyane bao ba ‘akgaakgwago bjalo ka ge eka ba akgaakgwa ke maphoto le go išwa kua le kua ke phefo e nngwe le e nngwe ya thuto.’ (Baefeso 4:14) Ka gona dumelela le go kgothatša ngwana wa gago yo a lego mahlalagading gore a hlagolele go itseba seo a lego sona le go hlagolela go ba le dipono tše tiilego.
“Ge ke bontšha barwedi ba ka gore ke ikemišeditše go ba theetša, gantši ba ela hloko pono ya ka gaešita le ge e sa swane le ya bona. Ke šetša gore ke se ke ka ba gapeletša gore ba dumele seo ke se naganago eupša ke ba dumelela gore ba be le dipono tša bona.”—Ivana, Czech Republic.
BATSWADI BA SWANETŠE GO TIA, EUPŠA BA BE LE TEKATEKANO
Go swana le bana ba banyenyane, bafsa ba bangwe bao ba lego mahlalagading ba ithutile bokgoni bja go opelela batswadi ba bona ka selo setee e le ge ba leka go ba lapiša. Eba šedi ge seo se direga leboelela ka lapeng la gago. Gaešita le ge go ineela go ka lokiša ditaba ka nakwana, go dira bjalo go ruta ngwana wa gago gore ngangišano ke yona tsela e nnoši ya go hwetša seo a se nyakago. Tharollo ke’ng? Latela keletšo ya Jesu e rego: “ ‘Ee’ ya lena e be ee, ‘aowa’ ya lena e be aowa.” (Mateo 5:37) Ga se gantši bana bao ba lego mahlalagading ba ka ngangišanago le wena ge ba tseba gore ga o fetofetoge.
Ka nako e swanago, eba le tekatekano. Ka mohlala, e re ngwana wa gago yo a lego mahlalagading a go hlalosetše lebaka leo ka lona a naganago gore nako yeo o mmeetšego yona ya go boa gae e fetošwe boemong bjo itšego. Boemong bjo bjalo, ga se gore o ineela kgateletšong, eupša o fo ba o latela keletšo ya Beibele e rego: “Anke go lekalekana ga lena go tsebje.”—Bafilipi 4:5.
LEKA SE: Dira gore go be le seboka sa lapa seo go sona le ahlaahlago dinako tša go boa gae le melao e mengwe ya ka gae. Bontšha gore o ikemišeditše go theetša le go hlahloba dintlha ka moka tšeo di akaretšwago pele go ka dirwa phetho. Roberto, e lego tate wa kua Brazil o šišinya gore: “Bana bao ba lego mahlalagading ba swanetše go bona gore batswadi ba bona ba ikemišeditše go ba nea seo ba se kgopelago ge feela se sa thulane le molao wa motheo wa Beibele.”
Ke therešo gore ga go na motswadi yo a phethagetšego. Beibele e re: “Ka moka ga rena re kgopša gantši.” (Jakobo 3:2) Ge e ba o lemoga gore bonyenyane o ile wa tsenya letsogo ngangišanong ya lena, o se ke wa dikadika go kgopela tshwarelo ngwaneng wa gago yo a lego mahlalagading. O bea mohlala wa boikokobetšo ge o dumela phošo ya gago gomme se se tla bula tsela ya gore ngwana wa gago a dire se se swanago.
“Ka morago ga ngangišano e nngwe, ge maswafo a be a ile fase, ke ile ka kgopela morwa wa ka gore a ntshwarele ka ge ke ile ka galefa. Seo se ile sa mo thuša gore le yena a iše maswafo fase gomme sa mo nolofaletša gore a ntheetše.”—Kenji, Japane.
^ ser. 3 Maina sehlogong se a fetotšwe.
IPOTŠIŠE GORE . . .
Ke ka ditsela dife nka bago ke tsenya letsogo dingangišanong tša ka le ngwanaka yo a lego mahlalagading?
Nka diriša bjang dintlha tšeo di lego sehlogong se go kwešiša ngwanaka yo a lego mahlalagading gakaone?
Nka dira’ng gore ke boledišane le ngwanaka yo a lego mahlalagading—ntle le gore re ngangišane?


text:
KGAOLO 10
Lenyalo—Mpho e Tšwago go Modimo yo Lerato
“Thapo ya melogo e meraro ga e kgaoge feela.”—MMOLEDI 4:12.
1, 2. (a) Mabapi le banyalani bao ba sa tšwago go nyalana, ke’ng seo ka dinako tše dingwe re ka tshwenyegago ka sona, gona ka baka la’ng? (b) Ke dipotšišo dife tšeo re tlago go di ahlaahla kgaolong ye?
NA O thabela go ya manyalong? Ba bantši ba thabela go ya go ona, ka gobane dinako tše bjalo ke tše di thabišago kudu. O bona banyalani ba swanelwa. Ga se feela gore ba a swanelwa, difahlego tša bona di bile di tletše ka lethabo le legolo! Letšatšing le, ba thabile kudu, gomme bokamoso bja bona bo bonagala bo tletše ka kholofelo.
2 Lega go le bjalo, therešo ke gore lenyalo lehono le tletše ka mathata. Gaešita le ge re lakaletša banyalani bao ba sa tšwago go nyalana gore ba atlege, ka dinako tše dingwe re fela re ipotšiša gore: ‘Na lenyalo le e tla ba le thabilego? Na le tla swarelela?’ Dikarabo tša dipotšišo tšeo tše pedi di tla ithekga ka taba ya ge e ba monna le mosadi ba bota le go diriša keletšo ya Modimo ka lenyalo. (Bala Diema 3:5, 6) Ke sona seo go nyakegago gore ba se dire e le gore ba dule leratong la Modimo. Anke mo nakong ye re tsepamišeng megopolo ya rena dikarabong tša Beibele dipotšišong tše tše nne: Ke ka baka la’ng batho ba tsenela lenyalo? Ge e ba o tsenela lenyalo, ke mang yo o tlago go mo kgetha gore e be molekane wa gago? O ka lokišetša bjang lenyalo? Le gona, ke’ng seo se ka thušago banyalani gore ba dule ba thabile lenyalong?
KE KA BAKA LA’NG BATHO BA TSENELA LENYALO?
3. Ke ka baka la’ng e ka ba go se bontšhe bohlale ge motho a ka tsenela lenyalo ka mabaka a sa kwagalego?
3 Ba bangwe ba dumela gore lenyalo ke la bohlokwa gore motho a thabe—ba re o ka se kgotsofale goba wa thabela bophelo ntle le gore o hwetše molekane. Seo ga se therešo! Jesu, e lego monna yo a bego a sa nyala, o ile a bolela ka go se be lenyalong e le mpho gomme a kgothaletša bao ba ka kgonago go ba boemong bjoo gore ba dire bjalo. (Mateo 19:11, 12) Moapostola Paulo le yena o ile a ahlaahla mehola ya go se be lenyalong. (1 Bakorinthe 7:32-38) Jesu le Paulo ga se ba bea molao ka taba ye; ge e le gabotse, go “iletša batho go nyala” go lokeleditšwe gare ga “dithuto tša batemona.” (1 Timotheo 4:1-3) Le gona, go se be lenyalong go na le go gontši mo go ka go tlišetšago bao ba ratago go hlankela Jehofa ka ntle le tšhitišo. Ka gona, e ka se be gabohlale gore o tsene lenyalong ka mabaka a sa kwagalego, go swana le ge motho a ka tsena lenyalong feela ka baka la kgateletšo ya dithaka.
4. Lenyalo leo le atlegilego le thea motheo ofe wa go godiša bana?
4 Ka lehlakoreng le lengwe, na go na le mabaka a kwagalago a gore motho a tsenele lenyalo? Ee. Lenyalo le lona ke mpho e tšwago go Modimo wa rena yo lerato. (Bala Genesi 2:18) Ka gona le na le mehola e itšego e bile le ka tliša lethabo. Ka mohlala, lenyalo leo le atlegilego ke motheo o kaone wa bophelo bja lapa. Bana ba nyaka go golela legaeng le le tsepamego ba na le batswadi bao ba ba godišago, ba ba ratago, ba ba layago le go ba hlahla. (Psalme 127:3; Baefeso 6:1-4) Lega go le bjalo, go godiša bana ga se lona lebaka feela la gore batho ba nyalane.
5, 6. (a) Go ya ka Mmoledi 4:9-12, mehola e mengwe ya segwera sa kgauswi ke efe? (b) Ke bjang lenyalo le ka etšago thapo ya melogo e meraro?
5 Ela hloko moko wa lengwalo la kgaolo ye gotee le taba yeo le bolelago ka yona: “Ba babedi ba phala o tee, ka gobane ba hwetša moputso o mobotse ka go itapiša ga bona. Ge yo mongwe a ewa, yo mongwe a ka tsoša mogwera yoo wa gagwe. Eupša go tla direga’ng ge o tee a ewa go se na yo mongwe yo a ka mo tsošago? Le gona, ge ba babedi ba robala gotee, ba tla ruthetšana; eupša o tee a ka ruthela bjang? Ge motho a ka fekeetša o tee ka matla, ba babedi ba tla lwa le yena. Le gona thapo ya melogo e meraro ga e kgaoge feela.”—Mmoledi 4:9-12.
6 Ge e le gabotse, lengwalo le le bolela ka bohlokwa bja segwera. Therešo ke gore ge batho ba nyalane, eba bagwera ba kgauswi kudu. Go etša ge lengwalo le le bontšha, botee bjo bjalo bo ka dira gore banyalani ba thušane, ba homotšane le go šireletšana. Lenyalo le tia kudu ge e ba go na le selo se sengwe seo se tlaleletšago tlemong ye ya batho ba babedi. Go etša ge temana ye e bolela, thapo ya melogo e mebedi e ka kgaoga ka diripa tše pedi. Eupša thapo ya melogo e meraro e ka kgaogela bothateng. Ge monna le mosadi ba dira gore go kgahliša Jehofa e be selo se bohlokwa kudu maphelong a bona, lenyalo la bona le swana le thapo yeo ya melogo e meraro. Jehofa ke motheo wa lenyalo leo, ka gona e ba leo le tiilego kudu.
7, 8. (a) Ke keletšo efe yeo Paulo a ilego a e ngwalela Bakriste bao ba sego lenyalong bao ba lwantšhanago le dikganyogo tša go ba le dikopano tša botona le botshadi? (b) Beibele e re nea pono efe ya kgonthe ka lenyalo?
7 Lenyalo ke lona feela moo dikganyogo tša botona le botshadi di ka kgotsofatšwago ka mo go swanetšego. Ke boemong bjo feela moo dikopano tša botona le botshadi di lebelelwago gabotse e le mothopo o kgahlišago. (Diema 5:18) Ge motho yo a sego lenyalong a fetile seo Beibele e se bitšago “lebaka la bofsa”—nako yeo dikganyogo tša botona le botshadi di bago matla ka lekga la pele—motho yoo a ka ba a sa dutše a lwantšhana le dikganyogo tša botona le botshadi. Ge di ka se laolwe, dikganyogo tše bjalo di ka lebiša boitshwarong bjo bo sa hlwekago goba bjo bo sa swanelago. Paulo o ile a budulelwa go ngwala keletšo ye ka batho bao ba sego lenyalong: “Ge e ba ba se na boitshwaro, a ba nyale, gobane go kaone go nyala go e na le go fišwa ke kganyogo.”—1 Bakorinthe 7:9, 36; Jakobo 1:15.
8 Go sa šetšwe mabaka ao a tutueletšago motho gore a tsene lenyalong, go bohlokwa go lebelela dilo ka tsela ya kgonthe. Go etša ge Paulo a bolela, bao ba tsenelago lenyalo “ba tla ba le tlaišego nameng.” (1 Bakorinthe 7:28) Batho bao ba nyalanego ba lebeletšana le ditlhohlo tšeo batho bao ba sego lenyalong ba ka se kego ba lebeletšana le tšona. Lega go le bjalo, ge go ka direga gore o tsenele lenyalo, o ka fokotša bjang ditlhohlo gomme wa ba le lethabo le legolo le kgotsofalo? Tsela e nngwe yeo o ka dirago seo ke ka go kgetha molekane ka bohlale.
O KA TSEBA BJANG MOTHO YO E KA BAGO MOLEKANE WA GAGO YO A SWANETŠEGO?
9, 10. (a) Paulo o hlalosa bjang kotsi ya go ba le ditlemo tša kgauswi le batho bao e sego badumedi? (b) Go hlokomologa keletšo ya Modimo ya go se nyalane le motho yo e sego modumedi gantši go feleletša ka’ng?
9 Paulo o ile a budulelwa go ngwala molao wa motheo wa bohlokwa wo o swanetšego go dirišwa ge go kgethwa molekane wa lenyalo, wo o rego: “Le se ke la rwala joko le ba ba sa dumelego.” (2 Bakorinthe 6:14) Papišo ya gagwe e be e theilwe tabeng ya bophelo bja temo. Ge e ba diphoofolo tše pedi tšeo di fapanego kudu ka bogolo goba ka matla di pannwe gotee, bobedi bja tšona di tla imelwa. Ka mo go swanago, modumedi le motho yo e sego modumedi bao ba pannwego gotee ga go pelaelo gore le bona ba tla ba le dikgohlano le kgateletšego. Ge e ba molekane yo mongwe a nyaka go dula leratong la Jehofa gomme yo mongwe a sa tshwenyege gakaalo ka seo goba a sa nyake go kwa selo ka sona, dilo tša bohlokwa bophelong bja bona di ka se sepedišane, gomme go tla ba le kgateletšo. Ke ka baka leo Paulo a eleditšego Bakriste go “nyala feela Moreneng.”—1 Bakorinthe 7:39.
10 Mabakeng a mangwe, Bakriste bao ba sego lenyalong ba ile ba phetha ka gore go rwala joko e sa lekalekanego go phala bodutu bjo ba bo kwago. Ba bangwe ba phetha ka gore ba hlokomologe keletšo ya Beibele, gomme ba nyalana le motho yo a sa hlankelego Jehofa. Gantši mafelelo e ba a nyamišago. Batho bao ba ikhwetša ba nyalane le motho yo ba ka se bolelego le yena ka ditaba tša bohlokwa kudu bophelong. Bodutu bjo ba bo kwago e ka ba bjo bogolo kudu go feta bodutu le ge e le bofe bjo ba kilego ba bo kwa pele ba tsena lenyalong. Ka mo go thabišago, go na le Bakriste ba diketekete bao ba sego lenyalong bao ba botago keletšo ya Modimo gomme ba e kgomarela ge e le mabapi le taba ye. (Bala Psalme 32:8) Gaešita le ge ba holofela gore ba tla ba lenyalong nakong e nngwe, ba dula ba se lenyalong go fihlela ba hwetša molekane gare ga batho bao ba rapelago Jehofa Modimo.
11. Ke eng yeo e ka go thušago go kgetha molekane wa lenyalo ka bohlale? (Bona le Ke eng Seo ke se Lebeletšego go Molekane?.)
11 Therešo ke gore ga se mohlanka yo mongwe le yo mongwe wa Jehofa yo e lego molekane yo a swanelegago. Ge e ba o nagana ka lenyalo, nyaka motho yoo semelo sa gagwe, dipakane tša gagwe tša moya le lerato la gagwe la go rata Modimo di swanago le tša gago. Sehlopha sa mohlanka yo a botegago se ile sa gatiša dihlogo tše dintši tšeo di bolelago ka taba ye, gomme e tla ba gabohlale gore o naganišiše ka keletšo ye ya Mangwalo ka thapelo, o e dumelele gore e go hlahle ge o dira phetho ye ya bohlokwa. *—Bala Psalme 119:105.
12. Ke motlwae ofe mabapi le lenyalo wo o dirišwago dinageng tše dintši, gomme ke mohlala ofe wa Beibele wo o neago tlhahlo?
12 Dinageng tše dintši, ke mo go tlwaelegilego gore batswadi ba kgethele ngwana wa bona molekane wa lenyalo. Ka kakaretšo batho ba ditšo tšeo ba dumela gore batswadi ke ba bohlale kudu e bile ba na le phihlelo yeo e nyakegago gore ba dire kgetho e bjalo ya bohlokwa. Gantši manyalo a bjalo a a atlega, go etša ge a ile a ba bjalo mehleng ya Beibele. Mohlala wa Aborahama wa go romela mohlanka wa gagwe gore a yo hweletša Isaka mosadi ke thuto go batswadi bao lehono ba ka bago maemong a swanago. Aborahama o be a se a tshwenyega ka tšhelete goba maemo. Go e na le moo, o ile a dira boiteko bjo bogolo gore a hweletše Isaka mosadi gare ga batho bao ba bego ba rapela Jehofa. *—Genesi 24:3, 67.
O KA LOKIŠETŠA BJANG LENYALO LEO LE ATLEGILEGO?
13-15. (a) Molao wa motheo wo o hwetšwago go Diema 24:27 o ka thuša bjang lesogana leo le naganago ka lenyalo? (b) Kgarebe e ka dira’ng gore e lokišetše lenyalo?
13 Ge e ba o naganela lenyalo, o swanetše go ipotšiša gore: ‘Na ruri ke loketše lenyalo?’ Karabo ga se ya ithekga ka maikwelo a gago ka lerato, kopano ya botona le botshadi, bogwera goba go godiša bana. Go e na le moo, go na le dipakane tše itšego tšeo monna goba mosadi yo mongwe le yo mongwe yo a nyakago go tsenela lenyalo a swanetšego go nagana ka tšona.
14 Lesogana leo le nyakago mosadi le swanetše go naganišiša ka molao wo wa motheo: “Lokišetša modiro wa gago wa ka ntle, o itokišetše wona le mašemong. Ka morago ga moo o age ba lapa la gago.” (Diema 24:27) Se se gatelela’ng? Mehleng yeo, ge e ba monna a be a nyaka gore a “age ba lapa la [gagwe],” goba gore a be le lapa ka gore a nyale, o be a swanetše go ipotšiša gore: ‘Na ke boemong bjo bobotse bja gore ke hlokomele le go thekga mosadi le ngwana le ge e le ofe yo re ka bago le yena?’ Sa pele, o be a swanetše go šoma, a hlokomele mašemo a gagwe goba dibjalo. Molao o swanago wa motheo o šoma le lehono. Monna yo a nyakago go nyala o swanetše go ikemišetša boikarabelo bjoo. Ge feela a phetše gabotse mmeleng, o swanetše go šoma. Lentšu la Modimo le bolela gore monna yo a sa kgonego go hlokomela dinyakwa tša nama, maikwelo le tša moya tša lapa la gagwe ke yo mobe go feta motho yo a se nago tumelo!—Bala 1 Timotheo 5:8.
15 Mosadi yo a phethago ka gore o nyaka go nyalwa le yena ka mo go swanago o dumela gore o tla rwala boikarabelo bjo bogolo. Beibele e reta bjo bongwe bja bokgoni le dika tšeo mosadi a ka di nyakago ge a dutše a thuša monna wa gagwe le go hlokomela lapa la gagwe. (Diema 31:10-31) Banna le basadi bao ba kitimelago go tsena lenyalong ntle le gore ba itokišeletše boikarabelo bjo bo akaretšwago ke seo, ba tloga ba ikgogomoša e bile ba palelwa ke go nagana ka seo ba ka se neago molekane wa bona wa nakong e tlago. Lega go le bjalo, sa bohlokwa kudu le go feta, bao ba naganelago lenyalo ba swanetše gore ba kgone go diriša melao ya motheo ya Modimo bophelong bja bona bja lenyalo.
16, 17. Batho bao ba lokišetšago lenyalo ba swanetše go naganišiša ka melao efe ya motheo ya Mangwalo?
16 Go lokišetša lenyalo go akaretša go naganišiša ka tema yeo Modimo a e abetšego monna le mosadi. Monna o swanetše go tseba seo se bolelwago ke go ba hlogo ya lapa la Bokriste. Tema yeo a e kgathago ga e bolele gore o swanetše go ba mogateledi. Go e na le moo, o swanetše go ekiša mokgwa wo Jesu a bontšhago bohlogo ka gona. (Baefeso 5:23) Ka mo go swanago, mosadi wa Mokriste o swanetše go kwešiša karolo e hlomphegago ya mosadi. Na o tla rata go ikokobeletša “[molao] wa monna wa gagwe”? (Baroma 7:2) O šetše a le ka tlase ga molao wa Jehofa le wa Kriste. (Bagalatia 6:2) Bolaodi bja monna wa gagwe ka lapeng bo emela molao o mongwe. Na a ka thekga le go ikokobetša ge a swanetše go ipea ka tlase ga bolaodi bja monna yo a sa phethagalago? Ge e ba a ka se kgone, gona a se ke a nyalwa.
17 Go oketša moo, molekane yo mongwe le yo mongwe o swanetše go ba a ikemišeditše go hlokomela dinyakwa tša molekane wa gagwe tše di kgethegilego. (Bala Bafilipi 2:4) Paulo o ngwadile gore: “Yo mongwe le yo mongwe wa lena a rate mosadi wa gagwe bjalo ka ge a ithata; ka lehlakoreng le lengwe, mosadi o swanetše go ba le tlhompho e tseneletšego go monna wa gagwe.” Paulo o ile a tutuetšwa ke moya wa Modimo gore a lemoge gore monna o na le senyakwa se kgethegilego seo se dirago gore a nyake go ikwa a hlompšha ka mo go tseneletšego ke mosadi wa gagwe. Mosadi le yena o na le senyakwa seo se kgethegilego se se dirago gore a ikwe a nyaka go ratwa ke monna wa gagwe.—Baefeso 5:21-33.
Nakong ya ge ba le kgauswi le go nyalana, batho bao ba ratanago ka bohlale ba nyaka motho yo a ka dulago a ba beile leihlo
18. Ke ka baka la’ng batho bao ba lego lefereyong ba swanetše go itshwara nakong ya lefereyo?
18 Ka gona, lefereyo ga se nako ya go fo itloša bodutu. Ke nako ya gore monna le mosadi ba ithute kamoo ba tlogo dirišana ka gona ka mo go swanetšego, go bona ge e ba e tla ba gabohlale gore ba nyalane. E bile ke nako ya go bontšha boitshwaro! Teko ya go bontšhana lerato ka tsela ya batho bao ba nyetšego e ka ba e matla—therešo ke gore ke ga tlhago go ba le maikwelo a bjalo. Lega go le bjalo, batho bao ba ratanago e le ka kgonthe ba tla phema ditiro le ge e le dife tšeo di ka senyago tswalano ya moratiwa wa bona le Modimo. (1 Bathesalonika 4:6) Ka gona ge e ba o le lefereyong, itshware; seka seo se tla go hola bophelong bja gago ka moka, go sa šetšwe gore o tsena lenyalong goba go se bjalo.
O KA DIRA BJANG GORE LENYALO LA GAGO LE SWARELELE?
19, 20. Pono ya Mokriste ka lenyalo e swanetše go fapana bjang le ya batho ba bantši lefaseng lehono? Hlalosa.
19 Ge e ba banyalani ba nyaka gore lenyalo la bona le swarelele, ba swanetše gore ba be le pono e nepagetšego ka seo se bolelwago ke go itlama. Dipukung le difiliming, gantši mafelelong banyalani ba feleletša ba thabile go etša ge batho ba duma gore go be bjalo manyalong a bona. Lega go le bjalo, bophelong lenyalo ga se mafelelo; ke mathomo—mathomo a selo seo Jehofa a se hlametšego gore se swarelele. (Genesi 2:24) Ka manyami, batho ba bantši lefaseng ga ba na pono e bjalo. Ditšong tše dingwe, batho ba bolela gore lenyalo le bjalo ka dithapo tše pedi tšeo di bofilwego gore e be lehuto. Ba ka no se lemoge kamoo papišo yeo e hlalosago gabotse pono yeo batho ba bantši ba nago le yona ka lenyalo. Ke ka baka la’ng go le bjalo? Gaešita le ge lehuto la maleba le swanetše go tia ge go nyakega, selo se sengwe seo re swanetšego go se tseba ke gore lehuto leo le ka bofša le go bofologa gabonolo.
20 Batho ba bantši lehono ba lebelela lenyalo e le selo sa nakwana. Ba tsenela lenyalo ba le mafolofolo ka gobane ba nagana gore le tla ba nea seo ba se nyakago, eupša ba lebeletše gore ge dilo di thatafa ba kgone gore ba tšwe go lona. Lega go le bjalo, gopola papišo yeo Beibele e e dirišago ka tlemo e etšago ya lenyalo—thapo. Dithapo tšeo di dirišwago dikepeng di dirilwe ka morero wa gore di swarelele, le ka mohla di se ke tša hlaramologa gaešita le nakong ya madimo a šoro. Lenyalo le lona le diretšwe gore e be le le swarelelago. Gopola, Jesu o itše: “Se Modimo a se tlemagantšego jokong go se be le motho yo a se aroganyago.” (Mateo 19:6) Ge e ba o tsena lenyalong, o swanetše go ba le pono e swanago ka lenyalo. Na tlamo e bjalo e dira gore lenyalo e be morwalo? Aowa.
21. Ke boemo bofe bja kgopolo bjo monna le mosadi ba swanetšego go ba le bjona ka yo mongwe le yo mongwe wa bona, gomme ke eng seo se ka ba thušago gore ba dire bjalo?
21 Ka mehla monna o swanetše go ba le pono e nepagetšego ka mosadi wa gagwe, le mosadi ka mo go swanago o swanetše go ba le pono e bjalo ka monna wa gagwe. Ge yo mongwe le yo mongwe a ka šetša dika tše dibotse tša yo mongwe le boiteko bjoo yo mongwe a bo dirago, lenyalo e tla ba mothopo wa lethabo le tapologo. Na ga go kgonege go ba le pono e bjalo e botse ka molekane yo a sa phethagalago? Jehofa le gatee ga a ke a lebelela dilo ka tsela e sego ya kgonthe, ka gona re ithekga ka yena gore re boloke pono e botse ka rena. Mopsalme o ile a botšiša gore: “Ge e ba o be o latišiša melato, wena Jehofa, go be go tla ema mang?” (Psalme 130:3) Banna le basadi le bona ba swanetše gore ba be le pono e botse ka yo mongwe le yo mongwe wa bona ba be ba lebalelane.—Bala Bakolose 3:13.
22, 23. Aborahama le Sara ba ile ba beela bjang banyalani mohlala o mobotse lehono?
22 Lenyalo e ka ba le le tlišago lethabo le kgotsofalo e kgolo kudu ge le dutše le swareletše go theoša le nywaga. Beibele e re botša ka lenyalo la Aborahama le Sara ge e šetše e le batšofadi. Ga se gore bophelo bja bona bo be bo se na mathata le ditlhohlo. Anke o nagane gore Sara o be a ikwa bjang, mosadi yo go bonagalago a be a šetše a le nywageng ya gagwe ya bo-60, ge a tloga legaeng la gagwe la manobonobo motseng o atlegilego wa Uri gomme a yo dula ditenteng bophelo bja gagwe ka moka. Lega go le bjalo, o ile a ikokobeletša bohlogo bja monna wa gagwe. E be e le motlatši wa kgonthe le mothuši wa Aborahama, yoo ka tlhompho a ilego a thuša Aborahama gore diphetho tša gagwe di atlege. Le gona boikokobetšo bja gagwe e be e se bja go ithola kgwara. Gaešita le ‘ka gare ga gagwe,’ o ile a bitša monna wa gagwe gore ke mong wa gagwe. (Genesi 18:12; 1 Petro 3:6) Go hlompha ga gagwe Aborahama go be go etšwa pelong.
23 Go ba gona, se ga se bolele gore Aborahama le Sara ba be ba bona dilo ka tsela e swanago. Ka nako e nngwe Sara o ile a šišinya selo seo se ilego sa dira gore Aborahama “a šulafalelwe kudu.” Lega go le bjalo, ka tlhahlo ya Jehofa, Aborahama ka boikokobetšo o ile a theetša lentšu la mosadi wa gagwe, leo mafelelong le ilego la tliša tšhegofatšo lapeng la gagwe. (Genesi 21:9-13) Lehono banna le basadi bao ba nyalanego, gaešita le bao ba nyalanego ka nywaga e mentši ba ka ithuta mo gontši go banyalani ba bao ba bego ba boifa Modimo.
24. Ke manyalo a mohuta ofe ao a godišago Jehofa Modimo, gomme ka baka la’ng?
24 Phuthegong ya Bokriste, go na le manyalo a diketekete ao a thabilego—manyalo ao go ona mosadi a tlogago a hlompha monna wa gagwe, e bile monna a rata le go godiša mosadi wa gagwe, gomme bobedi bja bona ba dirišana go etišeng pele go dira thato ya Jehofa dilong ka moka. Ge e ba o phetha ka gore o nyaka go tsenela lenyalo, eka o ka kgetha molekane wa gago ka bohlale, o lokišetše lenyalo gabotse, gomme o šome ka thata gore o be lenyalong leo le nago le khutšo le lerato, leo le tlago go godiša Jehofa Modimo. Ge go ka ba bjalo, lenyalo la gago le tla go thuša gore o dule leratong la Modimo.
^ par. 11 Bona kgaolo 2 ya puku ya Sephiri sa Lethabo la Lapa, yeo e gatišitšwego ke Dihlatse tša Jehofa.
^ par. 12 Bapatriareka ba bangwe ba botegago ba be ba na le basadi ba go feta o tee. Nakong ya ge Jehofa a be a dirišana le bapatriareka le Baisiraele ba nama, o ile a dumelela lenyalo la segadikane. Ga se yena yo a hlomilego thulaganyo ye ya go nyala segadikane, eupša o ile a e laola. Lega go le bjalo, Bakriste ba a tseba gore Jehofa ga a sa dumelela barapedi ba gagwe go nyala segadikane.—Mateo 19:9; 1 Timotheo 3:2.


text:
BAFSA BA A BOTŠIŠA
Na go Bohlokwa Gore ke be le Mekgwa?
‘Batho ga ba ke ba mpulela mojako; ke ka baka la’ng ke swanetše go ba bulela?’
‘Na ga go na dilo tše dingwe tše bohlokwa tšeo ke swanetšego go tshwenyega ka tšona go e na le gore ke hlwe ke tshwenyegile ka gore “hle,” “ke a leboga” le “tshwarelo hle”?’
‘Ga go bohlokwa gore ke bontšhe mekgwa go bana bešo. Re bana ba motho.’
Na se se boletšwego ka mo godimo ke dilo tše dingwe tšeo o ka di bolelago? Ge e ba o fela o bolela ka mokgwa wo, ruri o fetwa ke mehola ya go ba le mekgwa e mebotse!
Seo o swanetšego go se tseba ka go ba le mekgwa
Go ba le mekgwa e mebotse go ka kaonefatša dikarolo tše latelago tše tharo tša bophelo bja gago:
Botumo bja gago. Tsela yeo o swarago batho ka yona e ka fetiša pono e botse goba e mpe ka wena. Ge e ba o na le mekgwa e mebotse, go ka direga gore batho ba go lebelele bjalo ka motho yo a godilego le yoo a nago le boikarabelo—le gona le bona ba tla go swara ka mokgwa woo! Lega go le bjalo ge e ba o se na mekgwa, batho ba ka nagana gore ga o na taba le batho ba bangwe e bile o ka feleletša o fetwa le ke dibaka tša go hwetša mošomo. Go etša ge Beibele e bolela gore: “Motho yo sehlogo o itira molahlwa [goba moipolai].”—Diema 11:17.
Bagwera ba gago. Beibele e re: “Aparang lerato gobane ke setlemo se se phethagetšego sa botee.” (Bakolose 3:14) Seo ke sa therešo le go feta ge go tliwa tabeng ya go dira segwera. Batho ba rata go gwerana le batho bao ba nago le mekgwa le bao ba ba swarago gabotse. Go feta moo, ke mang yo a ka nyakago go gwerana le motho yo a se nago mekgwa le yoo a sa kgonego go phedišana le ba bangwe?
Tsela yeo ba bangwe ba go swarago ka yona. Mosetsana yo mongwe yo a bitšwago Jennifer o re: “Ge e ba o dula o le botho, ge nako e dutše e eya, o ka dira gore le motho yo a se nago mekgwa a fetole tsela yeo a go swarago ka yona.” Therešo ke gore ge e ba le wena o se na mekgwa, o ka se kgone go thuša motho yo a se nago mekgwa. Beibele e re: “Kelo yeo le elago ka yona, ba tla le elela ka yona.”—Mateo 7:2.
Therešo e sa fetogego: Letšatši le letšatši re phela le batho ba bangwe. Tsela yeo o phelago le bona ka yona e ka kgoma kamoo batho ba go lebelelago le go go swara ka gona. Taba ye ge e bewa gabonolo, go ba le mekgwa go bohlokwa!
Kamoo o ka kaonefatšago ka gona
Lekodišiša mekgwa ya gago. Ipotšiše dipotšišo tše bjalo ka: ‘Na ke hlompha batho ba bagolo ge ke bolela le bona? Ke ga kae ge ke bolela ke dirišago mantšu a bjalo ka “hle,” “ke a leboga” goba “tshwarelo hle”? Na ke fela ke šitišwa ke dilo tše di swanago le go bala goba go araba melaetša ya founo ge ke bolela le ba bangwe? Na ke swara batswadi ba ka le bana bešo ka tlhompho goba ke fo ba ke sa bontšhe tlhompho ka gore e le ba ka gae?’
Beibele e re: “Go bontšhaneng kgodišo, etelelang pele.”—Baroma 12:10.
Ipeele dipakane. Ngwala dikarolo tše tharo tšeo o ka kaonefatšago go tšona. Ka mohlala, Allison, wa mengwaga e 15 o re o nyaka “go ithuta go ba le bokgoni bja go theetša go e na le go bolela kudu.” David wa mengwaga e 19, o re o nyaka go šomela ntlheng ya go tlogela go romela melaetša ka founo ge a dutše a bolela le ba lapa la gabo le bagwera. O re: “Ke go ba le lenyatšo, ge o dira bjalo o tla be o botša ba lapa le bagwera gore go kaone ge ke bolela le batho ba bangwe go e na le go bolela le lena.” Edward wa mengwaga e 17, o re o nyaka go tlogela go tsena batho ba bangwe ganong ge ba bolela. Ge e le Jennifer yo go boletšwego ka yena pejana, o ikemišeditše go šomela tabeng ya go bontšha mekgwa bathong ba bagolo. O re: “Ke be ke tlwaetše go fo dumediša ka go itlhaganela ke kitimetše go ya go bagwera ba ka. Eupša ga bjale ke tloga ke iteka gore ke tsebe batho ba bagolo gakaone. Ruri se se nthušitše kudu gore ke kgone go bontšha mekgwa e mebotse!”
Beibele e re: “Le se ke la kgahlegela ditaba tša lena feela, eupša le kgahlegele le tša ba bangwe.”—Bafilipi 2:4.
Dula o bona gore o kaonefaditše gakaakaang. Fetša kgwedi o hlahloba tsela yeo o bolelago ka yona goba kamoo boitshwaro bja gago bo lego ka gona dikarolong tšeo o nyakago go kaonefatša go tšona. Ge kgwedi yeo e fela, ipotšiše gore: ‘Go ba ga ka le mekgwa go nthušitše bjang gore ke be motho yo kaone? Ke dikarolong dife moo go sa nyakegago gore ke kaonefatše?’ Ipeele dipakane tše difsa tša go kaonefatša moo o sa šaletšego gona.
Beibele e re: “Ka mo le nyakago batho ba le dira ka gona, le lena le ba direng ka wona mokgwa woo.”—Luka 6:31.


text:
Phetolelo ya single ka go Sesotho sa Leboa
single
ya go ya fela
lehlaodi
1ya go ya fela‘I bought a single ticket to Johannesburg’ — Ke rekile thekete ya go ya fela ge ke eya Gauteng
2ka go felela‘We sold every single hamburger we made’ — Re rekišitše peka ye nngwe le ye nngwe ye re e dirilego ka go felela
3noši‘He is still single; he hasn't got married yet’ — O sa le noši; ga se a hlwa a nyala
4tee‘There is a single car in the parking area’ — Go na le sefatanaga se tee lefelong la go phaka difatanaga


text:
Dipotšišo tše Tšwago go Babadi
Ponong ya Hesekiele, monna yo a swerego enke ya bangwaledi le banna ba tshelelago bao ba swerego dibetša tša go pšhatlaganya ba swantšhetša bomang?
Ba swantšhetša madira a legodimong ao a ilego a tšea karolo go fedišweng ga Jerusalema, ao gape a tlago go tšea karolo ge lefase le kgopo la Sathane le fedišwa ka Haramagedone. Ye ke kwešišo yeo e kaonefaditšwego. Ke ka baka la’ng go be go hlokega gore kwešišo ya rena e fetošwe?
Pele ga 607 B.C.E., Jehofa o ile a bontšha Hesekiele pono ya seo se bego se tla direga Jerusalema pele e ka fedišwa. Ponong yeo, Hesekiele o ile a bona dilo tše dintši tše mpe di direga motseng woo. Ke moka o ile a bona banna ba tshelelago bao yo mongwe le yo mongwe wa bona a bego a swere “sebetša sa go pšhatlaganya ka seatleng.” Le gona go be go na le monna yo mongwe gare ga bona “a apere lešela la linene” gomme a swere “enke [ya] bangwaledi.” (Hesekiele 8:6-12; 9:2, 3) Monna yo o ile a botšwa gore a phatše motseng gomme a tšame a “[swaya] diphatla tša batho bao ba fegelwago le go tsetsela ka baka la dilo ka moka tše di šišimišago tšeo di dirwago mo gare ga wona.” Ka morago ga moo, banna bale ba tshelelago bao ba swerego dibetša ba ile ba botšwa gore ba tšame ba bolaya batho ka moka ba motseng bao ba sa swaiwago. (Hesekiele 9:4-7) Re ka ithuta’ng ponong ye ya Hesekiele, gona monna yo a swerego enke ya bangwaledi o swantšhetša mang?
Hesekiele o bone pono ye ka 612 B.C.E. Boporofeta bjo bo ile bja phethagala la mathomo ka morago ga nywaga e mehlano ge Jehofa a be a dumelela madira a Bababilona gore a fediše Jerusalema. Ka tsela ye, Jehofa o ile a diriša Bababilona go otla batho ba gagwe ba go se kwe. (Jeremia 25:9, 15-18) Eupša go ile gwa direga’ng ka Bajuda ba go botega bao ba bego ba sa dire dilo tše mpe tšeo di bego di direga Jerusalema? Jehofa o ile a kgonthišetša gore ba a phologa.
Ponong yeo, Hesekiele ga se a ka a swaya motho le ge e le ofe ka tsela ya kgonthe goba go tšea karolo ge Jerusalema e be e fedišwa. Go e na le moo, barongwa ke bona bao ba bego ba eteletše pele go fedišwa ga Jerusalema. Ka gona boporofeta bjo bo re nea sebaka sa go bona seo se diregago kua legodimong. Jehofa o ile a botša barongwa ba gagwe gore ba rulaganye go fedišwa ga batho ba babe le go kgonthišetša gore baloki ba a phologa. *
Boporofeta bjo bo tlo phethagala ka lekga la bobedi nakong e tlago. Peleng re be re bolela gore monna yo a swerego enke ya bangwaledi o swantšhetša batlotšwa bao ba sa lego mo lefaseng. Le gona re be re re batho ba swaiwa bakeng sa go tlo phologa ge ba theetša ditaba tše dibotse le go di amogela. Eupša morago bjale, go ile gwa ba molaleng gore re swanetše go fetoša tsela yeo re bego re hlalosa boporofeta bjo ka yona. Re ithutile go Mateo 25:31-33 gore Jesu ke yena a ahlolago batho. O tla dira se nakong e tlago nakong ya masetlapelo a magolo. Ka nako yeo, bao ba tlago go ahlolwa e le dinku ba tla phologa, gomme bao ba tlago go ahlolwa e le dipudi ba tla fedišwa.
Ka gona, re ithuta’ng ponong ya Hesekiele? Re ithuta dithuto tše di latelago tše hlano:
Pele ga ge Jerusalema e ka fedišwa, Hesekiele, gotee le Jeremia le Jesaya, ba ile ba lemoša batho ka seo se bego se tlo diragalela motse woo. Ba be ba swana le bahlapetši. Lehono, Jehofa o diriša sehlopha se senyenyane sa batlotšwa go ruta batho ba gagwe le go lemoša batho ba bangwe pele masetlapelo a magolo a thoma. Ge e le gabotse, batho ka moka ba Modimo, ke gore, ba ntlo ya Kriste, ba tšea karolo modirong wo wa go lemoša batho.
—Mateo 24:45-47.
Hesekiele ga se a ka a swaya batho bao ba bego ba tla phologa ge Jerusalema e fedišwa. Le lehono, batho ba Modimo ga ba dire seo. Seo ba se dirago ke go botša batho ditaba tše dibotse le go ba lemoša ka seo se tlago go direga nakong e tlago. Modiro wo wo o dirwago lefaseng ka moka o phethwa ka thušo ya barongwa.
—Kutollo 14:6.
Mehleng ya Hesekiele, batho bao ba ilego ba phologa ge Jerusalema e be e fedišwa ba be ba se na leswao la kgonthe diphatleng tša bona. Le lehono, bao ba tlago go phološwa le bona ba ka se be le leswao la kgonthe. Batho ba swanetše go dira’ng gore ba tle ba phologe masetlapelo a magolo? Ge ba ekwa ditemošo tša Modimo, ba swanetše go ithuta go ekiša Kriste, ba ineele go Modimo gomme ba thekge bana babo Kriste ka go bolela ditaba tše dibotse. (Mateo 25:35-40) Nakong ya masetlapelo a magolo, ba tla swaiwa, ke gore, ba tla kgethwa gore ba phologe masetlapelo ao a magolo.
Monna yo a swerego enke ya bangwaledi o swantšhetša Jesu. Nakong ya masetlapelo a magolo, Jesu o tla swaya lešaba le legolo ge a le ahlola gore ke dinku. Ke moka lešaba leo le tla ba le sebaka sa go phela ka mo go sa felego mo lefaseng.
—Mateo 25:34, 46. *
Lehono, banna ba tshelelago bao ba swerego dibetša tša go pšhatlaganya, ba swantšhetša madira a legodimong ao a eteletšwego pele ke Jesu. Kgauswinyane ba tla fediša ditšhaba gomme ba fediša bokgopo ka moka.
—Hesekiele 10:2, 6, 7; Kutollo 19:11-21.
Dithuto tšeo re ithutilego tšona ponong ye di tla re thuša go kgodišega gore Jehofa o tla fediša batho ba babe gomme a phološa baloki. (2 Petro 2:9; 3:9) Le gona di re gopotša gore modiro wa go bolela ditaba tše dibotse mehleng yeno o bohlokwa kudu. Motho yo mongwe le yo mongwe o swanetše go newa temošo pele bofelo bo fihla!
^ par. 6 Batho bao ba ilego ba phologa, ba go swana le Baruke (e lego mongwaledi wa Jeremia), Ebede-meleke wa Moethiopia le Barekaba, ba be ba se ba swaiwa ka tsela ya kgonthe mo diphatleng. (Jeremia 35:1-19; 39:15-18; 45:1-5) Go swaiwa ga bona e be e le ga seswantšhetšo gomme go be go bolela gore ba be ba tla phološwa ge Jerusalema e fedišwa.
^ par. 12 Go ka se nyakege gore batlotšwa bao ba botegago ba swaiwe go swana le lešaba le legolo e le gore ba phologe. Go e na le moo, ba tla swaiwa la mafelelo pele ba ehwa goba pele masetlapelo a magolo a thoma.